url: =Mivom pasalkhat ii avan kizang theilo ahih manin, mikang khat ii vantawh kilaihsak :: ZOMI DAILY\nMivom pasalkhat ii avan kizang theilo ahih manin, mikang khat ii vantawh kilaihsak\nposted on 24 May 2017 at 10:14 pm UTC+9:30 Lomkholna: News, Sawltak, World\nZatomang siavuansiam Surgeons te’n pasal zang “Penis” aneinawnlo khat azang omna munah midangkhat ii azang khat limtak in thuahsakthei uh cih Daily Mail pan kiza hi. Tuapen “Penis Transplant” kici a, leitung ah tuabangdan Surgery akibawl lakpan buaina omlo in aki thuahsakthei athumna “third successful penis transplant” kici hi.\nAhi zongin tua Penis Transplant akibawlsakpa pen mivom “Black” te khat hi a, zang apiakhia “Penis Donor” papen mikang “White” te khat ahih manin, adeihmahmah vankhat angah hangin tua cidamlopa (Patient) pen lungkimzo taktaklo cihi.\nCidamlopa pen kum 40 aphakhin khat hi a, ami khualna in aminpen ki pulak khiatsak ngamlo hi. Ahi zongin zanni in “Penis Transplant” akibawlsak Surgery pen buaina omlo in mansiang cih kigenkhia a, mivom khat cihciangbek ki genkhia hi.\nAki thuahsak vanpen kang bebamawk ahih manin, tukum beikuanlam ciangin ama vum Color tawh akituakding in Tattoo suaisakding a, Color-correct bawlsakding kici hi.\nHih Penis Transplant abawlsak pen “South African Surgeons” Team khat hi a, nai 10 sungtak Surgery abawlkhit uhciangin hoihtak in thuahsakthei uh cihi. Amau genna ah tukum beikuanlam ciangin Tattoo ki suaihsakding a, tuamsia pen agei bangin numei tawh omkhawmthei tading ci uhhi.\nHihpa pen vumtan ngeina tawh kizui in “Traditional Circumcision” abawl ciangin nawngkaina khat omkha citciat in avan “Penis” pen suplawh cimawk hi.\nStellenbosch University’s Urology Department panin makaipi ahi Professor André van der Merwe kicipa in agenna ah hih “Penis Transplant” Surgery bawlpen ama makaih hi a, Operation pen hun sawtpitak bei cihi.\nTuaban ah pasalvan apiakhiading “Penis Donor” pen hamsa mahmah cihi. Adang omlomawk ahih manin, cidamlopa pen mivom te himahleh avanpen aki ngahsunsun ahi akang ki thuahsak hi. Professor pa ii genna ah avun aci akibatlohbek hi a, adang bangmah nawngkaina omlo cihi.\nSurgery akibawl khitzawh kha 6 sung in numei tawh omkhawm theipah ding a, zunzong tuapan mahin thakhia theiding hi ci’n genkhia hi.\nHih pasalpa pen abeisa in avan kizangtheilo ahih manin lungkiat natna “Depression” ngah a, amahleh amahzong ki thahsawm ngei cihi. Ahi zongin Surgery aki bawlsakkhit ciangin hihpa pen cina khempeuh lakah amaitaipen leh alungnuampen khat hita hi ci’n Professor in genkhia hi.\nRelated: India ah numeikhat naubu “Uterus” neilo ahih manin, anu in ama naubu pia\nProfessor pa genbehna ah “Penis Transplant” pen December 2014 kumin amasapen kibawl in, tuakhitzawh May 2016 kumin khatvei kibawlkik leuleu hi. Hihtawh hileh gualzotak in thumvei aki bawlna hita ci’n genkhia hi. (Penis Donor apiakhia pen kua cih kigenlo hi. Pasal panin numei ah akilaih khawngzong himaithei takmaw 🙂 ZD Sawltak #zomidaily\nPrevious: Hong Kong vanlengtual ah guahtui tamlua in vanleng khat apualam ah pialkhia\nNext: Malaysia gamsung “Public Housing” kici innsaap akiman zawdeuh ah aomte kidop huai\nItna bulphuh ki makaih zia ~ Khup Lian Thang\nLungdam kohna ~ Pastor Solomon Thawn\nZTK-2 Taangkona No. 7\nA (3) veina ZYA Day


timestamp: atn

url: =Itna taktak in ngakzo (True Love Waits) ~ T. Sawm Lian :: ZOMI DAILY\nposted on 19 July 2016 at 1:30 am Lomkholna: Article, Sawmlian\nLeitung mihingte a si ding kimlai ‘itna’ hangin tawntung nuntakna kingahkik thei a, tua itna pen thupi mahmah hi. Tua ahih manin Lai Siangtho in ‘itna’ pen leitung mite ading thulianpenin gen a (I Kor. 14:13), Pasian pen itna hong piankhiatna, tua manin eite khat le khat ki-it ding leh, Itna a nei mi peuhmah Pasian tate ahihna leh Pasian a theite ahihna thu (I Johan 4:7-8) na gen hi. Ahih hangin i ki-itna leh ki-itdante ki-etphat kul hi. A diakin nungak leh tangvalte ki-itdan pen a taktak ki-itna ahi hiam? A taktak itna bang hi hamn cih zong ngaihsuthuai hi.\nRev. Go Khen Thang in, ‘Lawmngaihna le Innkuan’ cih laibu sungah, “Khapi a langkhat tangin, a lang a mial bangin, lungsim pen seel ding om a, a kisapna munah lah ding om hi. Na lawmngaih tungah na lungsim khempeuh pia inla, na pumpi pia kei in. Nung ciangin na piak ding om nawn lo kha thei hi. Pumpi kikep siamna in Pasian deihna hi a, i nuntakna adingin zong a thupi mahmah hi,” na ci hi.\nI. Itna tawh ngakzawh a kisapna:\nTu hun leitung in a buapih mahmah – nupa kikhenna, damsak nading om lo natna lauhuai HIV/AIDS leh naupai lai kiatsak (abortion) a tunna hang tuamtuamte laka a awlmawhhuaipen ‘nu le pa(sex) thangtatna’ ahi hi. Bang hang hiam cih leh, zi le pasal neih ma-a nu le pa (sex) zatna hangin kiten khit ciangin nupa sung nuam lo a, kimuangmawhden, ahih kei leh ki-muangzo nawn lo cih bang piang thei hi. Dean Busby, Bringham Young University a School of Family Life a professor a sem in mi tuamtuam 2035te lakah zi le pasal vai a kancianna panin, kitenma a nu le pa (sex) a zang lote sangin a zangte lakah nupa kikhenna tamzaw hi, cih mukhia hi. Kiten ma-a nu le pa zatna in nakpi’n nupa hih khit ciangin nupa nuantakna siasak hi, cih kimu thei hi. Itna taktaka aneite in tua nuntakna a siasak ding nate lak pan kikem zo uh hi.\nTulai khangno nungak tangvalte lakah, nu le pa (sex) pen ki-itna taktak a sa kha mi tampi om hi. I thulu mah bangin, Itna taktak in ngak a, ngakzo hi. Itna taktak a neite zi le pasal a kiten ma-in kikem siangtho-in, kiten hun ngak zo hi. Tulai i nuntakna-ah ngaklah luatna hanga a kisui, a muktu, a thokik zo nawn lo tampi kimu hi. I nuntakna a nop nading, i cidam nading leh innkuan nuam i bawl theih nadingin ngakzawhna kisam mahmah hi.\nLeitungah HIV/AIDS tam penpenna a kituat ciangin Churachandpur district, Champhai Distrcit leh Kalay Valleyte hi, kici hi. Thu dik ahih leh hihloh a statistic ka muhloh hangin, a maan ding ka um lel hi. Tua bang ahih leh Zomite mailam hun pen ngaihsuthuai mahmah hi mai lo maw? I minam kalsuanzia ding nakpi’n ngaihsut kisam ta hi. A diakin khangnote lakah itna man leh a taktak itna amuh theih nading uh pen kisinsak, kihilh, kitheisak kisam mahmah ta hi.\nII. Mite in bangci panlak? :\nSanggam Nagate in pan nak lak mahmah uh a, Nagaland state sunga tuiphum pawlpite kipawlkhopna Nagaland Baptist Churches Council (NBCC) nuaiah ‘True Love Waits’ cih thulu siksanin nasep lianpi kum 2005 pan kipan khin uh hi. Tua-in, khangnote lakah nu le pa thangtatna hoihlohzia, nuntak a nuamsak lo leh sihna dong a tun thei ahih manin tua pan kikep bit nading kisinsak uh a, kiciamna zong a utte adingin bawl uh hi. Tua ah:\nDate ………………… Sign ………………….\nciin kiciamna bawl uh hi.\nBaptist Church of Mizoramte in 2010 kumin Lunglei khua-a Saikuti Hall-ah Zotlang TKP saina tawh kikhopna / biakpiakna khat nei uh a, tua munah zi le pasal neih ma-a nu le pa (sex) zat a hoihlohna leh nu le pa thangtatna hanga mimal, innkuan, khua, gam leh minam a siat theihna thu, leh Pasian deihloh ahihna thu nakpi’n genna nei uh a, tua hunah nu le pa thangtat lo dinga kiciamna bawlin, a kiciamte in “Thianghlimna Zungbun” kici zungbuh bulh uh hi. Tua huna kikhawm khangno, zi le pasal nei nai lo mi 500 val bangin kiciamna nei uh hi.\nI. Eite’n e le? :\nZomite sungah ‘Itna taktak’ tawh kisai a kigen leh kigelh tam om het lo hi. Awlmawh hun ta hi. Biakna pawlpite mahin a sai kei leh, hih lam tawh kisai a sem om lo mawk ahih manin Pawlpi sunga – Upa, numei, khangno makai leh hunbit nasemte’ mawhpuakna lian mahmah hi.\nBiakna pawlpi tuamtuamte in khangno khawmpi ahih kei leh, kimuhkhopna khatpeuh a kineih hun (gtn. Sports, music festival, leadership training etc) ciangin hih nu le pa (sex) tawh kisai leh, nungak tangvalna tawh kisai, itna maan leh dik khangnote in a theihtheih nading kisinsakna lam om-in, tua muna kihelte (a utte) adingin kiciamna bawlin hi leng a hoih ding ka lamen hi.\nPawlkhatte in, tua bangin ci leng, kuamah a kiciam nuam om kei leh maizumhuai lua ding hi, ci uh hi. Tua bangin kibawlin, kuamah a kiciam nop kei leh i hihna taktak a kilangkhia hi a, makaite leh nu leh pate in sep ding hau semsem, sep ding tak a lakkhia hi zaw ding hi. I hihna taktak hong kilang leh tua pan i dinmun kitelcian ding a, nasep ding dan leh sep a kulna lam kitheithei-in kiawlmawh zaw ding hi.\nII. Kiciamna a hoihna leh kisapnate :\nKhangnote lakah itna taktakin ngakzo hi, cih a theihna uh panin zi le pasal neih ma-a nu le pa (sex) zang lo ding leh siangtho nuntak a nungta dingin kiciamna nei uh leh, a hoihna leh a kisapnate en leng:\n1. Pasian in mihingte a siangtho leh a diktat dingin hong deih hi.\n2. Tulai leitung pilna siamna – mobile phone, internet leh a tuamtuam pana i muh leh zakte hanga siatna bawl ding kilunggulh thei a, tuate pan i kikep zawh nadingin kisam hi.\n3. Leitunga natna lauhuai leh damkik nading zatui om a lo – HIV/AIDS in i innsung leh kim le pam hong tung ta a, tua a kingahna tam pen nu le pa thangtatna pan kikepbit theih nading.\n4. Tulai thuthak i zak a mulkimhuai mahmah nau kiatsakna (abortion) a tawm nading.\n5. Numei buan (rape) tamloh nading.\n6. Nupa kikhenna leh nupa kithutuaklohna tampen ngakzawhloh man hi a, tu huna nungak tangvalte in zi le pasal a neih uh ciangin innkuan nuam a bawl theih nading.\n7. High School, Secondary School leh College-ah nu le pa thangtatna tam mahmah a, tua bang mite in a hoihlohna a theih nading.\n8. Lungsim ngaihsutna siangtho khangthak te’n a neihkik theih nading.\n9. Leitung nuntakna leh pawlpi sung makaihna-ah mai-ngal takin khangnote a kihel theih nading.\n10. Khangnote in zi le pasal a neih uh a, tu le ta a neih uh ciangin itna maan, itna taktak a hilh theih nading leh tu le tate etteh tak ding a a nuntak theih nading.\nIII. Tua a kiamciamte tungtawnin :\n1. Khangthakte in zi le pasal neih ma-a siangtho taka kikep a kulzia leh a manphatna hong phawk ding uh hi.\n2. Nu le pa thangtatna hanga kingah natna lauhuai tuamtuamte tawh kipelh ding hi.\n3. Siangtho nuntakna pen i nuntakna-ah hong lian ding a, mimal nuntakna, innkuan, khua, gam hong nuam ding a, vangam malep lei-ah kiciamkhol ding hi.\n4. Nungak tangvalte lakah kimuanna leh ki-itna taktak hong om ding a, siangtho tak leh lungnuam takin kikhawlkhawm thei ding uh hi.\n5. Tua banga kiciamna a nei mite in a lawmte kiangah a manphatzia hilh thei ding uh hi.\n6. School leh college a nu le pa thangtatna hanga school / college huanga thanghuaina hong tawm ding hi.\n7. Pawlpi sungah khangnote mai-ngal takin kizang thei ding uh a, Pawlpi nuam ding hi.\nIV. Tu hun pen i mailam hun hi :\nA taktaka panlak a, sep kisam ta hi. I gensa mah bangin Zomi tamzawte tenna gamte pen leitungah a penpen-a hihna hoih het lo tawh kidiah mawk hi hang. Bang hang a HIV/AIDS tam hiam cih leh, bangci bangin tawmsak ding cih ngaihsut kisam hi. I thei bangin HIV/AIDS natna a ngah tamzaw (2/3) pen numei pasal thangtatna, zi le pasal tungah muanhuailohna leh kikep siamloh man ahi hi. Tua zomah Zatui zangkhial (drugs abuse)te ahi hi. Kamsiatna hangin a ngah a om tei hangin tam het lo hi. Tua ahih ciangin i nuntakna i ki-etphat mahmah kei leh maban hoih het lo hi.\nTu hun ciangin gil sunga nau siatsak (abortion) tam mahmah a, dainawl khawngah naungek kipai muh ding om zel hi. Tua banah, nupa kikhenna hanga naupang tagah, a kem a khoi om lo, leh khualaka vak maimai muh ding tam mahmah hi. Kamsiat mana nu leh pa in mual a liamsan, loh theihloh a tagah kepna mun-a a om mi bangzah hiam om a, ahih hang tua bang ahi lo, nu leh pate’ nungak tangval laia gamtat hoihlohna hanga tate zong a kem thei lo leh nuntak a siasuak mite’ tate bangzah hiam om uh hi. Nak khasiathuai lua hi.\nKhangnote lakah tu hun a i hunzatna in bangci bangin i mai lam nuntakna hoihsakin siasak thei hiam, cih ngaihsut kisam hi. I nuntakna bangin i tate hong nungta leh i deih diam? Ngaihsutna tampi tawh mailam huna i kisikkik nading bawl kidophuai mahmah hi. Ei hih bang teekteekin eimah tungah mi-in hong bawl thei uh a, ei gamtat bang teekteekin i tu i tate hong gamta thei uh hi. Tu hunin i minam natna lianpi tawh kidiah a, damsak nading i ngaihsut kisam hi. I damsak zawh kei leh i maban hoih het lo ding hi.\nPasian in bang hangin Sodom leh Gomorrah khua susia a, Noah hun laiin tuicin tungsak hiam cih ngaihsun kik ni. Nu le pa mawhna hanga kingah natna leh buaina tuamtuamin innkuan, pawlpi, gam leh minam sung hong tendenin hong susia taktak ta hi. Kua sep ding leh kua bawl ding peng-in ngaihsun lo a, mi kim in ngaihsut leh vei kul ta hi. Pasian nasem, nu leh pa leh pilna sang pipi a nei mite in hih lam tawh kisai khangthakte lakah hilhcian a, eima deihtelna tawh a kingah natna lauhuaite a ngah lo ding, nuntak a siasak thei tuamtuamte tawh kipelh nading, leh siangtho nuntakna tawh Pasian zahtak kawma a nuntak theih nading lampi ngaihsut kisam a, genkhiat kisam ta hi. Tua bangin i sep leh Pasian in hong ompih ding a, i innkuan, i gam, i minam hong damsak ding hi.\nPrevious: Ki khelding kisam ~ Khaineu Hatlangh\nNext: Lampika leh Lungsimka ~ JK Kam


url: ="Mivomte in midangte a ukcip ding ka deih kei a, mikangte in midangte a ukcip ding zong ka deih tuankei hi. Mi khempeuh liangko kikimin lung kihual a nuntak khopna, kilem diamdiam a ten khopna, khantohna kibang neih ding ka deihpen hi. Tua banga mi khempeuh a tenkhop ding uh ka lunggulh pen leh ka hanciam hi a, ka tup leh ka ngim, ka nuntakpih bulpi ahi hi. Ka lungtup a tangtunna dingin a kul leh zong a si ngam pa ka hi hi." - Nelson Mandela\nAfrican National Congress (ANC) President leh South Africa gam ah mivom President a sem masa pen Nelson Mandela in kum 95 pha in December 5, 2013 niin leitung nusia hi. July 18, 1918 in South Africa gam Mvezo khua a Thembu innkuan sung pan piang hi. Kum 7 a phak ciangin sangkah kipan a, a sangsiate in a 'mikang' min dingin Nelson na phuaksak uh hi (tua hun in mikang min neih teitei kisamsak uh hi, tua sanginn ah). Sangnaupang a hih lai pan gamsungah liangko kikim ding a deih manin ANC ah lut in deihngetna tuamtuam ah kihel kawikawi hi. Mivom leh mikang kideidanna a deihloh luat manin liangko kikim ding a deih pawl ANC nasepna ah thuk lut semsem a, galkap thautawi pawl ah a makaipi ciang dongin kahto, kikoihto hi. Mikangte in mivomte a ukcip manin tua 'sila' suahna pan suahtak theihna dingin mabunna lianpipi nei in a deihna uh tangtunsakna ding a kul leh hiamgam zong zang lel uh hi. Tua banga hiamgam a a gamtatna tuamtuamte uh hong hat luat ciangin amah zong kiman a, thudang tuamtuam hanga buaina ah zong kihel hi cih tawh a mawhna kibehlapsak in a thu liansak semsem uh a, a tawpna ah khantawn khumcip dingin Robben Island ah 1964 kum in kipuak hi. Kum 27 sung a kikhumcip khit, kum 71 a phak kum, kum 1990 kum in kikhahkhia a, South Africa President dingin kitel in kum 5 a sep khit ciangin tawlnga hi.\nMandela sih a kizak ciangin leitungbup in phawkna leh thuakpihna thu pulak ngengngang in - India kumpi in 'true Gandhian' ciin ni sagih sung dahpihna bawl ding ci uh a, USA in zong gam dialkhai a kimciang ah khiasuk in zahtakna pia uh hi. December 15, 2013 ciang ama khua lui mahah kivui ding hi.\nBanghang in Mandela hizah in hong minthang hiam cih pen a theihnop huai thu khat hi. Banghangin mivom khat hizah in kiphawk a, kipakta hiam cih pen theih huai thu hi a, leitung mihing khempeuh, minam khempeuh in a theihnop thu khat hong suak hi. Banghang in India kumpi in Gandhi lungsim bang a nei mi ci laizang hiam? Kawlgam pan Aungsan Suu Kyi in zong, "Kua mah in a vun leh mel hangin kideidan nading omlo hi cih theita hi. A suah a khanna, a minam hangin kuamah kituambawl leh kideidan kulse lo hi. A kisam bangin leitung pen kikhekthei, kiheithei lua hi cih hong telsak hi," ci hi.\nAfrica gam pen mivomte gam hi. Mikangte (English) leh mikang dang namkhat Dutch kicite (Netherland) mite a lut uh ciangin mivomte sila leh nasem in zang uh a, deidan in tuambawl uh hi. Mivomte haizaw leh khangto lo ahih manin ukcip in sila zat uh a, a ut bangun ganhing zah phialin zang uh hi. Tua banga mikangte in a ukcip uh kum 300 phata hi! Meileng sungah a tuan uh ciangin zong mivomte in tutphah tungah tut theihna mun nei uh a, mikangte bel a utna peuh vuah tu thei uh hi. A tutna hoihzaw leh a siangthozaw te ah bang mivomte in tutna cih thadah a tua bang indei sungah zong lutna ding phalna ngahlo uh hi. Khuasungah zong mivomte peuhmah mikangte omna phual lamah vak theih hilo, vak phal hilo a, mivomte vak theihna ding kuam kiciamtehsak hi. Ganhing banga a tatna ding uh ciangtansak om cih phial himai hi. Khuasunga Bus Station te ah zong tutna om mah leh mivomte tutna leh mikangte tutna a tuam in kibawl sese a, "Mivomte tutna ding" cih leh "Mikangte tutna ding" cih bangin kiciamteh sese hi. Minam kideidanna bek hilo in mivomte simmawhna leh ukcipna, neubawlna leh sila bawlna ahi hi. Nupa kiteng cih thadah lawm kingai zong kiphallo a, sanginn khat ah sangkah khawm cih khawng zong a kikhamcip ahih lianloh hangin kizangsaklo hizaw hi. Tua zaha mivomte a kideidanna leh a kiukcipna gam ah Nelson Mandella hong khangkhia hi.\n1960 March kha in mivom mikang kideidan ding hilo cih a deih pawlte mivom 69 Sharpeville khuapi sungah police te in kaplum uh ahih manin tua bang lungphona nei kipawlna ANC pen kumpi in khakcip in a kipawl a omlai leh mat dingin thupia uh hi. Tua hun lian panin Mandela te pawl in ANC pen thu bek a nasem kipawlna bek hi nawnlo in a kul banga 'thatang' tawh zong nasepna ding kipawlna military wing 'Umkhanto we Sizwe' (The Spear of the Nation, Gam hutna ding Teipi) cih min pua thau tawi pawl phuan zawsop uh hi. Thu bek hinawnlo, thagum leh thautang tawh zong do ding, kipan ding cihna ahi hi. Tua thau tawi kipawlna ah amah a lianpen (a bu) in koih uh a gam pua ah zinkhia in galkap kisinna va nei in ANC huh ding mi zong va zong hi.\nGamdang pan galkap vai a sin khit dikdek ciangin hong ciah a, kiman pah in kum 5 khumcip dingin kiman hi. 1963 ciangin amah leh a lawmte 'kumpi langpang' 'kumpi thallot sawm' ciin thudotna kinei a, a kum kik ciangin khantawn thongkia dingin kikhumcip hi. Pretoria ah kikhumcip phot in tua pan Robben Island kici na mun tuikulh ah kisuan leuleu hi. A kikhumcip sungin 'mivom leh mikang kideidanna a beisak nuam galhangpa' ciin minphatna kipia a, a minthang semsem in leitungbup kizel suak hi. Kum 27 sung vilvel a kikhumcip khit, ama kum 71 a phak kum 1990 in leitungbup in khah dingin a deihna uh South Africa kumpi in nang zo nawnlo in hong khahkhia uh a, ANC zong kipawlna khat in sang kik uh hi. Kum khat zawh ciangin Mandela mahmah ANC President in kikoihto kik pah hi. 1993 kum in amah a khahkhiapa FW de Klerk tawh anih un Nobel Peace Prize kipia a, 1994 kum ciangin South Africa gambup kitelna ah President ngah in mivom President sem masa penpen a suak hi. Tua kuma kitelna ah mivomte in kitelna ah suakta taka a kihel uh a khatveina hi a, leitung thupiangah mivom leh mikang kideidanna a beina lim ahi hi.\nDecember 5, 2013 ni in kum 95 pha in si a, a pianna khua leh a minamte kiang Qunu khua ah December 15, 2013 niin thupi takin kivui hi. Amah phawkna hun kizatna ah gam 90 pan gam makai tingteng 90 val in uap a, leitungah gam makai tuazah a kikhop a tamvei hetlo lak ah amah pahtawina tua zah in kipia hi. Ama tangthu gelhna laibu "Long Walk To Freedom" hi. Nobel Peace Prize ban ah USA kumpi pahtawina Presidential Medal of Freedom, India kumpi pahtawina Bharat Ratna, Russia pahtawina Order of Lenin cihte zong kipia hi.\nA thupina:Ama thupina penpen a kigen a thu bullet in - kimaisakna, kilemna, a kul leh kilem kikkikna neih ding ahi hi. Huatna leh hehna keploh ding, mite mawhna ciamtehsaklo ding, maisak ding, kilemna bawl ding cih ahi hi.\nThonginn pan a kikhah ni in amah a dawn lamdunga mite lak ah mikang nupi khat mu a a khut zan in khut kilen uh hi. Mivomte muhna ah 'i galte tawh kikhutlet hi' cih ngaihsutna om hi. Ei hong bawlsia a hong simmawhte tawh kikhutlet tazen ciin mawhsak nopna leh hehna thangpaihna teng satsuah kik phial uh hi. Tua bek hilo, mikangte kimawlna diak Rugby team Springboks kicite kimawl puan silh in va en a, letsong hawmna zong va nei hi. Mivomte muhna ah 'na' mahmah, 'mitsiip' mahmah hih tuak hi. Ahi zongin aman bang gen hiam cih leh kilemna, kimaisakna a om kei leh mai kinawt theilo hi ci hi. Mawhna kiciamteh kawmkawm a kalsuanna ah mainawt hamsa hi, ci hi.\nI Topa Zeisu in, "Na galte it in," a cih pen leitung mi thupite in na tel mahmah uh ahi hi.


url: =Sangnaupang numeino khat laihuanding alutma in apuan sungsilh ki suahkhiasak :: ZOMI DAILY\nposted on 9 May 2017 at 7:57 pm Lomkholna: India, News, Sawltak, World\nIndia gamsung ah sangnaupang numeino khat laihuanding alut madiak in apuan sungsilh “Bra” ki suahkhiasak cihthu AFP pan kiza hi. Lai etteh apuakding kilimsit mahmah in, sanginn thunei “School Authorities” te’n asuahkhiatsak cihi.\nIndia gamsung ah Medical College luttheih nadingin akibawl laihuan thupi mahmahkhat ahih manin, thunei te’nzong bangcibang puan silhding cih Dress Code khauhsak mahmah uhhi.\nLai etteh aki puaktheih nadingin aki ummawh phadiak ahi vankham pawlkhat kinei a, tuate lakah numei puansungsil “Bra” pen kihello hi. Aki khamcip vanzat tepen dark clothes, long sleeves, brooches, badges, closed shoes, socks cihte ahihi.\nPuansungsilh aki suahkhiasak acihpen in agenkhiatna ah amahpen Kerala State aom exam Center ah laihuanding alutsawm cihi. Kongkhak lutma in Security Check ah “Metal Detector” tawh akisit ciangin ging ahih manin ki lutsaklo hi.\nMetal Detector aginna ahangpen tua numeinu ii apuan sungsilh akilhna sikkawi hang ahihi. Tuaciang in mipi lakah apuan sungsilh ki suahkhiasak in, tuakhit ciangin laihuanna Class sungah ki lutsakpan cih NDTV News Network te’n genkhia hi.\nTimes of India te genna ah tua numeinu pen puansungsilh silhlo in laihuan himawk ahih manin, alungsim linglawng in pataugawp ci uhhi.\nAdang sangnaupang numei khatzong Jeans bombi ateeng hi a, akilhna hangin Metal Detector ging ahih manin ki lutsaklo cihi.\nTuaciang in Exam Center panin Kilimeter 3 bang agamlatna vanzuakna ah bombi athak leikik in tuatawh laihsak in lutsakkik uhhi.\nSangsiapi School Principal ii genkhiatna ah hih buaina vaitetawh kisai bangmah kitheihpih khakei cihi.\nAhi zongin laihuanding alutkhempeuh hoihtak kisitding cih thukhun akizui ahihi. Metal Detector aginnak leh sangnaupang kuamah Exam Center sungah ki lutsakloding cih hoihtak in aki gencianna ahih manin, agin nakleh kuamah aki lutsaklo hi ci’n genkhia hi.\nRelated: India ah pasalno khat akivui dingin hanlam azuat laitak khua phawkkik\nIndia gamsung ah golhguk nekna tuamtuam tam ahih manin laihuan cianginzong kikhemna, thumanlohna aomloh nadingin ki hanciam mahmah cihi.\n2015 kum inzong India, Bihar State sungah laihuanna thumanlohna hangin mi tampi kiman ngei hi. ZD Sawltak #zomidaily\nPrevious: Vondeih Kep Ding – 110 (Dimno’ Pa)\nNext: Thailand gamsung Pattani khuasung ah Bomb nihvei puakkham in mi 51 liam


url: =Sweden ah mawtaw khatin mipi phialnawkgawp in 3 sikhin, tampi liam ~ ZD :: ZOMI DAILY\nposted on 8 April 2017 at 1:43 am Lomkholna: News, Sawltak, World\nSweden, Stockholm khuasung aom lamzikpitung khatah Truck mawtawpi khatin mihon omna nawkphialgawp ahih manin atawmpen mi 3 peuhmah sikhinding cih AFP leh Agencies pan kiza hi. Tua mawtaw pen Beer bung puakna “Beer Truck” golpi khat hi a, Central Stockholm aom Department Store pualam ah mipi aphial nawkgawp ahihi.\nSwedish Prime Minister Stefan Lofven in hih gamtatna pen gitloh sinkhel patauhsak gamtatna “Act of Terror” hi ci’n genkhia hi. Sweden Police te pulakna ah atawmpen mi 3 sikhin ci uh a, aliamzong pawlkhat om cih kiza hi.\nSweden gampen hongkido, hongki bawlsia hi. Government inzong athaneihzah tawh septheih khempeuh kisemding a, banghanghiam cih ki kankhiading hi. Tulaitak khuasung mipi te nakidawm unla, Police Broadcasts limtak na ngai un ci’n Prime Minister in genkhia hi.\nSwedish Police te’n Beer Truck ahawlzel taktakpa pen kithuzakhin uh a, ahi zongin hih tuahsiatna apianlaitak in ahawlpen kimanzo nailo hi ci’n genkhia uhhi.\nSwedish broadcaster SVT te genkhiatna ah thau kikap agingzong kiza a, mipi te aphual panin taikhia ngeingai uhhi ci’n pulakkhia uhhi. Stockholm police te’nzong Department Store geinai ah thau kikap om cih zaksakna ka ngah uh ci’n genkhia a, ahi zongin bangvai tawh kuan thaukap cihpen ki theician nailo hi.\nHih tuahsiatna apianhun pen 1300 GMT hun hi a, Stockholm khuapisung aom khetawh khuasungvak atam mahmahna leh Shopping Street, Pedestrian Street minthang mahmah munkhat ah hihbangin Truck mawtaw golpi tawh akiphial nawkgawp ahihi.\nSwedish Government Offices tezong hih buaina hangin kikhakcippah in, Ministers tezong kuamah aliam abai omlo cihi.\nBeer Company te ahi “Swedish brewery company Spendrups” te’n a mawtaw pen amau neihsa hi ci’n TT News Agency te tungah genkhia uhhi. Ahi zongin hih Beer Truck pen buaina apianmadeuh in ki suhsak, ki Hijack sak in ci uhhi. Beer Truck ahawlzelpa in Delivery bawlding in van asuahkhiatkhiat laitak in aki Hijack ahihi.\nPolice te ngetna tawh kizui in National Railway Operator te’nzong Stockholm’ Central Railway Station apaiding meileng te khakcipphot uhhi.\nVideo etnopleh: Stockholm lorry rams crowds killing several people\nSwedish security police te genna ah aliam mi tampi om uh a, tuate tungtawn in thupiangzia kidotsan cihi. Hih ngonggamtatna ah akihel, agamta kuahiam cihpen aki limkankhiat mahmah laitak hi ci’nzong genkhia uhhi.\nEurope gamsung ah abeisa kum akipan Truck ahih keileh Car tawh ki phialnawkgawp cihpen kilimzak mahmah hi. Al-Qaeda migilo kipawlna te’n 2010 kumin amau galkap ahih keileh amau nungzui te kiangah galvan dingin Truck mawtaw golpi te zang un ci’n vaikhak cimawk hi.\nAlso read: London khuasung ah Terror Attack hangin mi 5 si, 40 liam ~ ZD\nNungdiak mahmah, March 22 ni inzong London khuapi laizang ah mawtaw khatin mipi ommuang te phialnawkgawp hi. Westminster Bridge tungpan in anawkphei hi a, khetawh apai Pedestrians mi 4 tak in sihlawh uhhi. Tuakhit ciangin London Policeman khat temta tawh dawtlum in, tuaciangin amahzong thau tawh kikaplum hi. ZD Sawltak #zomidaily\nPrevious: Pathein, Ngawin lui sungah gunkuang (setli) kibung in mi 60 si ~ ZD\nNext: Christian Hymn te’ tangthu: Tuikhuk Khat A Om Hi


url: =Ka muhpak US Gamthu pawlkhat – 45 :: ZOMI DAILY\nKa muhpak US Gamthu pawlkhat – 45\nposted on 10 November 2015 at 8:00 am Lomkholna: Article, Awnzapau, Theihhuai\nGam Hoih Gam Pha Ih Tun Ciangin\nGam hoih gampha ka cih ciangin, tu hun a ih zat mun mahmah gam thumna ih tun ciangin cihnopna hi a, ei pianna ih gam ih lei tawh anneek tuidawn, puansilh niikten, teenna giahna leh vak suk vak tohna ah van leh lei in kikhai hi. USA bang diakdiak ah mikim in mawtaw a nei hi a, ei zong nasepna ah ih kuan ih ciahna dingin mawtaw neih loh in phamawh hi.\nMawtaw tawh ih vaksuk ih vaktoh taktak ciangin, Zangkong a mihau mahmah leh milian mahmah ih cihte tawh ih nuntakzia hong kibang hi. Inn leh lo ah mei lah sia ngei se lo in, deih zahzah a vot a sa ei deih bang a guan theih ziauziau hi ta lawmlawm hi. Tuivot tuisa, tuikhal piansakna leh mehteh mehgah voksa aksa a tuamtuam a muat pak lo ding a, koihna avot kuangpi bizu khawng ih nei hi. Pakan siikkeu kuang a tuamtuam silna na leng om a, ih khut tawh zong sil kul lo lai liang hi.\nTua teng tawh ih kidiah pikpeek zawh a sawtteh ih Kawlgam om dan tawh ngaihsun kak in a eimau mahmah zong a pil a siam a hau a lian bang khat in ei leh ei ih kivawh tawm thei lai mawk hi. Mikang innah mikang an ne in mikang mawtaw ih tuan zenzen hangin ih husan dan ih nak dan ih ngaihsun dante amau a’ tawh kibang hi peuhmah deksuai lo hi. Ih muhna leh ih nuntak zia a khangto hi bek a, ih tunna gammite tawh ih kituat ciangin, Kawlgam bangmah in ih piandan pen a nuainung pente mah kihi veve hi. Ih tunna gam na hau ngiat na khangto ngiat ahih manin amau hauhnate a eimau na leng in a lawhtak kha bek ahauhpih kha bek ih hihi. Ih lungsim ciimna leh lai theihna kikhuasak ziate a khangto tuan hi peuhmah lo hi.\nTua bek thamloh in a kuamah peuh a zawng pen leh a hau pente zong a nuntak dan uh hong kibang tek ta lel a, ei leh ei anneek tuidawn a bang khempeuh ih kisik zawh tek ciangin, kim leh paam awlmawhlohna tampi hong piang leuleu hi. Hun ih neih loh tek kawmkal ah kikawmna ding hun awng om lo in, eimau leh eimau in ih oma ciat ah ‘the nillnell’ in ih om ciat ta mawk hi. Kei tha lawhsa keima neek hi ci in kuamah peuhmah thu kinh lo in awlmawh lohna lungsim hong piang thuah leuleu hi. (the nillnell – kuamah thusim lo, awlmawh lo, thu don lo)\nTua hi a, tu a ih din mun tawh lungkim ding hi deklo in mai lam ah ih hahkat semsem ding ahihi. Ih gam ih lei a ih omlai ih khantoh nang hong zekaiisak hong dal ngaihsutnate leh kampau mukpau gamtat luheknate taamken suak nawn lo in, a khangto gam ih tunteh picing ngaihsutna Zomi bup kipawl theihna ding mah hamtang ngaihsut a, a kuamah peuh ih kipuah ih kizuun kik tek ding ka lunggulh mahmah hi.\nPrevious: Breaking News (Election 09 Nov 15)\nNext: ZAUS in pahtawina ngah\nZomi Media Nasem te Yangon ah Kimuhkhopna\nDahpihna Lai, Tg. Cin Sawm Tung (kum 20)


url: =Nekna dawnna leh Vantunggam tunna ~ Rev. Fr. Damian Dal :: ZOMI DAILY\nposted on 30 May 2015 at 3:13 am Lomkholna: Article, Biakna, DamianDal\nNekna dawnna leh Vantunggam tunna\nPasian ukna gam ahi, vantunggam in, nekne dawnna tawh kisai thu hilo in, Christ Jesu ii upna tawh, Khasiangtho makaihna leh Khasiangtho sungah nuntakna ahi Pasian deihna banga gamtatna, kilemna, Topa sungah lungdam na ahihi. Hih bang nuntakna anungta mite in Pasian lungdamsak in, midangte zong lungkimsak hi (Rom 14: 17- 18). Mikhat peuh in nekna dawnna tawh vantunggam atanlawh hi loin, nek loh dawnloh na in zong vangtunggam hongtun ahi kei hi (cf. Rom 14: 15-16). Ahi zongin nekna dawnna hangin midangte adingin siatna, puukna ahih loh ding nakpitak in kidopding thu ahih nathu Paul in hong theisak hi. Nek le dawn ann le tui te in Pasian tawh hong kinai sak ahi kei a, nekloh dawnloh na in zong Pasian mai ah maipha ngahna ahi tuankei hi (1 Korin 8: 8). Tua ahih manin, “Mi khat peuhmah mah in nekna dawnna tawh kisai in note thu hongkhen kei ta hen” (Col 2: 6).\nNekna dawnna in mite adingin siatna, puukna ahih leh nek loh dawnloh ding ahihi. Christian thu um mite adingin ciamteh huai thu pawlkhat in:\n(i) Nekna dawnna in Pasian mai ah, maipha ngahna hongpiak loh mahbangin, samsiatna zong hongpia hipah tuanlo hi.\n(ii) Vantunggam tunnang lampi in, nekna dawnna, nek loh dawnloh na tungah kinga kilamh lampi hi lo a, Jesu Topa ii upna hangin midangte tung itna, midangte tawh kilemna, Pasian Khasiangtho makaihna leh ama sungah lungtaitak a, nisim nuntakna te tungah azung aphut ahizaw hi.\n(iii) Nekna dawnna hangin midangte adingleh ei mahmah adingin hoihna pialo in, siatna, Pasian tawh kigamlatna, kitot kiselna, innkuansung buaina le supna akipan hoihlohna apian sak leh ne lo dawn lo ding Pasian deihna ahihi.\n(iv) Topa Jesu in namit in hongmawh sak leh namit khelkhia in, nakhut in hongmawhsak leh na khut sattan in, tua hileh vangam natungding hi (Mt 5: 29) ci in honghilh hi. “Ken aman taktak konggen in ah, asanggam a u anau amudah mi in, thukhen na thuaklo in a omkei dinghi” (Mt 5: 22) ci in, hong hilh lai hi.\nTuhun khangthak Christian akici pawlkhat in in, ne lo dawn loh napen vangam tunna sa khial uhhi. Ne lo dawn lo in omzo hina pi, migensia lo a omzolo, zi tung, pasal tung mawh amaisak thei lo leh amai sak sawmngiat lo nangawn ki om hi. Jesu Topa ka umhi ci na pi in, azi tawh annkuang a uumkhawm thei lo, apasal tawh mehkuangkhat asawk khawm theilo nupa tampi ki om ta hi.\nZu nadawnna za natepna in mite te leh nang adingin siatna leh, Pasian tawh kigamlatna hongpiansak leh zu, za te dawnlo teplo in na omzawhnangin hangciam ding ahihi. Tua mahbang na leii in migensiatna, thusia genna sungah\ngamtangin, na leii hangin innkuansung, u sung nau sung, lawm le gual sung, pawlpi sung cihte ah siatna supna piangsak in, nang ading le mite adingin, Pasian tawh akigamla sak kammal te paukhiatna in i zat leh, pau lo in omzawk ding ahihi.\n“Migilote, Pasian’ Ukna sungah a lut hetlohna ding thu na thei uh hi. Note kihaibawl kei un. Numei tawh a paktatte, milim biate, mi zi ahih kei leh mi pasal tawh a mawhte, pasal leh pasal a khialte, a gutate, a huaihamte, zukhamte, mi gensiate, ahih kei leh mi’ na a sutte khat beek, Pasian’ Ukna sungah lutthei hetlo ding hi”(1 Korin 6: 9-10).\nBy Rev Fr Damian Dal\nPrevious: Nungzui Suahna #1 ~ Dr. Ngul Khan Pau\nNext: ZAM Thupuak :: 31 May 2015


url: =Tulaai Leitung Thuthang tuamtuam updates October 24, 2013\nZomi National Congress/ Zomi Congress For Democracy Silver Jubilee\n· Hamsatna, kolbuh khaukhih leh dawi havaang kaal ah kum 25 sung Makaaite hanciamtak leh citak tak in adin tinten man in ZCD Silver Julilee tuni 10/24/13 ni in Zomi te khuapi Tedim khuapi ah nuamtak in kibawlzota a, Khua 37 ,Kipawlna 2,Party 3 pawisiim uhhi. Khawmpi sung pan ZCD in thusuah kimci khat bawlkhia uha, Tua thusuahna ah Chin taang in Zomi minam ci akiciaptehnading in manawtding hi ci uhhi cih leh Kasang gam uh ahi UNFC,UNA tawh mapangkhawm in 2014 Pinlong nihna khawmpi ah Federal vaai thu kasung ding ci ci in RFA 10/24/13 ni in genkhia hi. Hih khawmpi sung ah Zomi te ngaihsutding athupi mahmah khat\n· Pu Ngin Thang, 1990 NLD MP-elect- Tedim Constituent (1), in minam party thupi hi ci-in “Kum 2 bang National Convention kakah sung 1 vei bek bek thugen khuan ngah in tua zong NLD-CEC lai gelh khit khat a simkhia theih bek hing. Ka kah pih minam party pan MP te’n amau gelh ziau in hong sim khia ziau hi.”\n· Nyipidaw a 10/24/13 ni a kibawl Pituh Hlutdaw khawmpi amanciang Tura U Shwe Mann in 2015 kawlgambup kiteelpi ciang U Thein Sein in President mun tuh nawnlo ding a, U Than Swe zong gamvaai ah cinvomcia zong kihelnawnlo hi ci in mipi maai ah genkhia hi.\n· Ongtungding November khasung a kibawlding Kawlgam bup kilemna suaikaihkhopna ah thukimding thute tawh kisai in ahampi khat kigelhkhia khinzo hi ci in Kawlgam kilemna phualpi advisor U Hla Maung Swe in 10/24/13 ni in genkhia hi. Tua mahbang in UNFC inzong thukimna suaikaihding thu ahaampikhat zota ci uhhi. UNFC kici Mualtungmi thautawi pawl 16 te in October 30-31 sung KIO phualpi Laiza ah khawmpi khat neiding uh a tuakhawmpi a thukhensat bangbang in gamtaangding uhhi.\n· North Korea gamte in a 4 veina Nuclear asawtlo in sinding kiging uha Nuclear asin nazel muh uh ah thak lamkik in leinuai ah zawite bawl in aomna uh Vansangpi pan kizaih maante leh thukante tungpan kimuthei hi ci in John Hopkins University USA-Korea Science Department te in 10/24/13 ni in taangkokhia uhhi.\n· President Obama leh Piantit Prime Minister Angela Merkel te 10/23/13 ni in Phone tawh kiho uh a, Piantit Prime Minister Angela Merkel I thugente NSA atoma kici USA National Security Agency te in a aw khumsimsak hi cih thu ging ahihman in Piantit akihel EU gam gam 28 ten koici sukding ci in 10/24/13 ni in Meeting ah hel uhhi. Hih thu ongginna peen The Guardian thu kizaakna te in NSA in leitung gam makaaipi 35 te kihona phone aw nakhumsim in tuamun ah Piantit Prime Minister nu azong kihelci in apulaakna pan ahihi.\n· Mexico gam saklam a om Muamkhum bawlna company khat 10/24/13 ni in ginneihlohpi in puakkham a mis khat kimu phot in cinapua 35 tawh aliamtampi tak kipuakhia in naseem tampi mangthang ci in Mexico palik te in genkhia uhhi. Apuahkhap hunlian in naseem mi 300 pha ci hi.


url: =Rights and Responsibilities - TUNGZANG NEWS\nZingsang khat ka nasep pai zekai pian kha ka hih manin, mawtaw ka nawh hawl pian leh mei-san tuak citciat hing. Ka vei-le-tak ka et khiankhian leh mawtaw dang mu lo ka hih manin kinawh nopna huhauin, mei-san ka kan ziau hi. Ka gamtatna hong gal muh khikhe putek pian khat in a mawtaw tawh ka nasepna dong hong delh in, "denin mei-sanpi kan kha hi teh, lauhuai mahmah hi, mawtaw dang aom loh hang mei-san ahih nak leh khawl ding ahi hi. Ni dang teh tua ci nawn ken, na lungsim thumaan tawh ki-uk sak in" ci-in hong tai dikdek hi. Ka khialh lam thei ka hih manin ka kisuang peuhmah hi.\nMihing khat I hihna tawh rights I neih pen, gtn; UHCR bang ei mimal ai ciang I siau thei hi. Ahi zongin UNHCR card ngah sa pipi khat in, phuhtawm min dang khat tawh siaukik in sum bawlna ding na zuak leh tua pen na rights zangkhial in, responsibilities lam a nei nawn lo na hi hi. Democracy kiukna deihin I awtawt hang' human rights deih ciang bek kitam-a, Responsibilities neih ding a kul lam a phawk kha se-lo kitam lai hi.\nI gennop pak ahih leh, Democracy pen a lang bek deih, a lang lam deih lo cih bangin kingah thei lo hi. A buppi in I san kul hi. Rights neihna pen a panglang hi-a, responsibilities kisapna pen a lang khat ahi hi. A kigawmteh pum khat sa khat ding hipan hi. I kumpite bek I mawh sak kawmkawm in ei-le-ei mipite zong kietphat zel kul tham ding hi. US te in our young president ci-a a kisak theih pih mahmah uh John F. Kennedy January 20th, 1961 ni-a, a thugen min thang vangvang "ask not what your country can do for you - ask what you can do for your country." hih kammal phawk huai ka sa hi.


url: =Air kosong ~ Dimno’ Pa :: ZOMI DAILY\nposted on 15 February 2016 at 11:11 am Lomkholna: Article, Paukhankap\nSani ni nitak khat biakinn ah lasin dingin innpan in pai in biakinn ka tun ciangin kua mah guitar tum dingte na tung nai lo in, kei zong apaam a niangtui sai khat ah lawmte ka ngak kawm in ka tu hi. Asai neite ka kiang ah hongpai in “lawm… bang dawn ding nai a?” ci-in hong dongh hi. Bangmah dawn sak, nek sak lo-in mawktut ding pen hong hisam lo-in kei zong “ tuikhal (zekhe) tui hai khat ci-in ka dawn ding ka vaikhak hi.\nLawm te ngak kawmkawm in ka tui vai khak tawmtawm in ka dawn a, ka mai a om zatep lai (newspaper) sim kawmkawm sa-in ka lawm guitar tum dingte ka ngak’ bawl hi. Nai khat bang ka tut zawh ciangin ka lawmte pawlkhat hong tungin keizong ka tui vaikhak ka dawn gai a, sum pia phei dingin cashier om na amai lam ah ka pai phei hi. Cashier omna mai ka tun ciangin cashier nu kiang ah, “ ka tui ( ai kosong ) dawn bangzah tung ding ai a?” ci-in ka dot leh a sai nei nu in, “ kul kei ei ( taa pa la.)” ci-in ka tuidawn aman kul kei hong ci hi. Kei zong lamdang sa vat in ka vei, “ ka tui dawn bangzah man ding aa?” ci-in ka dong kik leuleu a, asai nei nu mah in, “ piak kul kei (taapa…taapa)” mah hong ci veve hi. Lamdang ka sa mahmah a:-\nBanghang in hih sainei nu’n tui haikhat a mawkna in hong pai ai tam…cikmah a aki thei ngei lah hi lo… ka om na ngei lah hi lo… ka om na lui lah hi lo… ka khuapih ka mipih te lah hi lo… nidang in a tu ngei zelzel lah hi lo…ka pawlpih te lah hi lo ( Amau pen muslim te )…ka meel lah a meelhoih hiuhiau a a ngaih baang mahmah lah hi lo…amah lah nungak lah hi lo…amau sai cih thadah in ei mite sai na ngawn ah tui haikhat na ngawn a mawk na in aki ngah hi lo…tua nitak a atu khempeuh a mawkna in apia lah hi tuan lo… ci-in lungmang kawmkawm leh lungdam mahmah kawm sa, “ lungdam mahmah ei,” ci-in ka vanteng tawh biakinn lam ah lasin dingin kapai kik hi.\nA taktak-in ci leng’ hihtak ( Malaysia ) ah koi sai koi sai, Coffee shop, restaurant cih te ah tuivok (zekhe tui) dawn leng pen a tawmpen pen in malay sum pia sawm nga (rm 0.40/ 0.50) khawng aman hi a, ei sum in ngaihsun pak leng kyats 150 kiim aman hi mawk hi. Koi sai koi sai ah ih tu zongin tui ahi a, nektheih dawntheih limlim amawk na-in a kingah khat zong aom hilo in, sum vive tawh aki lei tangtang hi. Ahi zongin tua nitak pen tuivot hai khat a mawkna in ka ngah dihdih pen lamdang ka sa mahmah a, nidang in zong ka ngah ngei kei a, mailam ah zong ngah kik dingin ki lam en nawn keng. Tu mahmah in zong ka ngaihsut kik ciang lamdang sak lai ing.\nPrevious: Time, like all good things, may come to an end: study ~ Hau Za Cin\nNext: ISIS in Syria gam a Christian te zuih ding thukhun bawl


url: =Vote pia khial ken ~ Khat Thang :: ZOMI DAILY\nposted on 2 November 2020 at 9:21 pm Lomkholna: Khatthang, News, Politics, Zomi\nA masain mimal vai, mimal khat gupna, Khua khat bek gupna, Beh khat bek gupna cih bangte hi leh hi lai ka at ngei kei ding hi. I minam bup, I belpawl gambup sung om, ethnic group khat I hihna dinmun panin kong at ahi hi.\n1948 suahtakna ngah zawh I gam ah kiukna khenpi li om ta hi. A khatna pen The Westminster-style democracy kici, U Nu makaih AFPFL uk hun (1948-1958) ahi hi. A nihna pen, Galkap ukna masa akici Gen. Newin makaihna BSPP kici (1962-1988) ahi hi. A thuamna ahih leh galkap kiukna nihna kici-in, Gen. Saw Maung, Gen. Than Shwe te makaih SLORC, SDPC cihte hi in (1988-2010) dong ahi hi. A li-na bel I theih ciat Galkapte hong bawltoh Democratic reforms hi-in (2010-2020) tu-in term nih kitelna hong bei ding hi ta hi. Term masa 2010kitelna panin (USDP) kikah sak in galkap puansuah Thein Sein in president hong ngah hi. 2015 kitelkik ciangin Aungsan Suu Kyi’ makaih NLD hong kah in Htin Kyaw president in hong guang hi. Damlohna vai tawh Htin Kyaw mun ah 2018 ciangin NLD in Win Myint president dingin hong guang uh hi.\nDemocracy lampi tawnin I gam akalsuan laitak ahih manin, hong tungding kitelna pen nakpitakin thupi hi. Gambup om minamcin teng adingin thupi hi. 1960 kitel lai-in, U Nu in Mon le Rakhine te autonomy suahtakna ka pia ding hi ci hi. Mon le Rakhine kipia leh adangteng zong abanbanin suahtakna kipiato ding ahi hi. Tua manin Gen. Newin kitul mawhna tawh 1962 teh galkap thaumuk nuai ah I gambup kitungin suahtakna ngah kua mah om man lo hi. Tua akipanin tuni dong Gamsung tualgal kitatsat nawn lo hi.\nTuin leitung bup muhna ah zong kilawm nawn lo lua leh I gam maikai thakte in zong hi tualgal vengin gambup federal democracy kivaipuakna zuih dingin kikalsuan san ahi hi. Kawlte deihna ahih leh mualmi, minam neu kici khempeuh Kawlmi suak khinin amau tawh kigawm cip ding ahi hi. Tua manin Kawlte makaihna USDP le NLD party tha hat gelin Mualmi te le minam neute munlemual tengah nasia takin hong zol niloh uh ahi hi. A deihna uh bel Parliament sungah Minam tuamtuamte amau minam taangmi in hong om kei zaw uh hen la, NLD, USDP minpua lelin aomna mun ciat panin hong kah zaw le uh a deih ahi hi. Tom gen mahmah leng Minam tuamtuam tawh akiphut I gam pen kua mah suahtakna pia lo-in Kawlte makaihna sungah lungkimin tenkhop ding hong zol simsim hi gige uh hi. Tua muk tawh kum 60 val hong sap khit nungah a etlawm zaw deuh dingin hi lampi hong mu uh ahi hi.\nMualmi maikaiteng zong kum tampi galkapte a dopih uh Aungsan Suu Kyi’ vangin 2010 kitelna ah NLD zui-in election boycott nuaksan uh hi. 2015 ciangin NLD mah zui zelin election kilut ngeingai hi. ASSK ki-it kingaihna, kimuanna huhau in 2015 ah NLD in nasiatakin gualzawhna hong ngah hi. NLD hong lawhcin ciangin ama party zuiteng mah mun hong pia pah lian hi. Tua ding mahin zong galkap kumpi in 2008 thukhunpi tawh ana gel khit didek sa ahi hi. Ahi zongin Mualmite zong I hih cih mawk leh eiteng peuhmah 1947 panglong thukimna ah Aung San hong kamciam sa autonomay peuhmah ngah thei lo ding hi hang cih hong mukhia ciat uh hi.\nChin state ah akikhen thaang parties CNDP, CPP te CNLD ah hong kigawm ta uh hi. Kachin state ah KSDP, KDP, UDKS te zong KSPP ah hong kigawm ta uh hi. Kayah state ah KUDP le KNDP te zong kigawmin KSDP ci-in hong kigawm uh hi. Kayin state ah zong, PSDP, KDP, KSDDP teng kigawmin KNDP hong suak khawm uh hi. Mon te zong MNP cih bang AMRDP cih bangte panin tuin pumkhat in MUP hong cithei uh hi. Rakhine gam ahih leh gamsung galkapte thahat tadih uh ahih manin party vai ah hong dai phot uh hi. HI bangteng i sut tohna pen ZNC/ZCD dinmun kalsuanna pen I minam buppi suahtakna ding lampi dik hi in, I lawmlegual tengin zong hong zuizui uh na hi gige zen hi. Parliamentary ah Minam tuamtuam aki tukhawm zihzaih ding dinmun hong suak ta hi. Siang gen mai leng NLD le USDP pen eiteng khawng in I buaipih dihdih ding hi lo hi.\nNLD abelte metlawh, VP, CM ngahuh acite adingin tawm gen ni. CM pen elected CM hi lo-in appointed CM ahih manin suakta lo banah ama mun pen khuttung lumlet bang ziau thei ahi hi. Api uh maw, apu uh maw nakkihtak mahmah ding hi hizenin, democracy vai peuhmah lo hi. VP leuleu ciangin USDP in Shante Sai Mauk Khan, NLD in Chinte Vantiou hong koih uh hi. Hipen minam neu, mualmiteng mah hong khiamna uh hi-in akilawmsakna akaingawi bang khat a hong koih ziau uh ahi hi. Bang hangin hi ci ngam i hiam cih leh, 2018 in President Htin Kyaw hong dam loh teh NLD in ama mi ahi Vice President Vantiou pen Presdent dingin hong koih toh ding ahi hi. Ahi zongin, Mualmi khat, Christian khat ahihna tawh President peuhmah pia kihkeuh loin, Pituh Lottaw a makaipi sem kimlai, Win Myint President dingin hong samkhia mawk uh hi. I tel huai mahmah ah liangko kikim dingin Kawlten hong deih lo, appointed VP, CM teng danin amau cihcih akun khekhe ding ciangin hong koih in tua pen thumu zolo mualmi hon khat hoh I nuam mahmah laidep hi. Hipen taangh (traps) ahi hi. Kidop huai hi.\nNLD ahi a USDP ahi zongin mualmite mah hong zanguh a election ah alawhcinna dingun campaign makaipi dingin mi tuamtuam a thuzawhte uh hong koih zeuhzeuh uh hi. Chin state ah bang Dr. SaSa hong koih uh ahih manin, Dr. SaSa mimal achivement teng NLD lawhcinna ding azat sak ziau uh ahi hi. Dr. SaSa pen amimal hanciamna lawhcinnate thupi le zahtak huai hi. Ahi zongin amah pen politician hi lo hi. Prospect Burma huhna tawh hi dinmun hong tungin, Health & Hope organization funder khat ahi hi. Minam, Gam, Mun lemual cihte deidan loin nasem ding namte ahi hi. Politics sungah hong lut sawm dihdih ahih manin amailam ding pen lungnop huai lo zahdong ahi hi. Naupang lai ahih manin tangthu tello, lungsim simple lua a Kawlte zat theih pak hong suak hi mai ding ahi hi. Tua bangtekin Dr. Ngun Cung Lian zong UDSP in hong zatsak dikdek uh ahi hi. Pilvang huai hi. Zomi sungah tua bang I om ding I kiphal het kei hi.\n2020 kitelpi ah Zomite I dinna kipsa I zuih suak ding akihanthawn nuam I hi hi. I makaite I deih hong bang khin lo uh cih pen I thei tek hi. I gam sungah Town, District cihte ngah ding kilawm zong hong ngah pih zo nai lo uh hi. Hite pen Kawl party pite’n hong thazawm sakna uh ahihmanin lungkia lo a I tuplesawm tun dongmah thuak keiikaii zawh ding thupi hi. Ei bek hi lo in, I sanggam dang Mualmi khempeuh tawh khut kilenin mapan khopsa letkip suak ding ahi hi.\nTukum kitelpi ah 68% tawh lawhcinna a ngah party aom kei leh Belpawl kumpi bawl hong kul ding dinmun ahi hi. Mualmi tengadingin lametna meivakpi hong tang ta dingin zong I um hi. Tangtawn pek a I ngahsa suahtakna Kawlte kiang panin alakkik ding akithawi ZCD zong hong gual zo pelmawh dingin I lemen hi. Tua ahih manin, telcing makaite in a beisa thanemnate, angsung hamphatna zuih khakna cih bang aom leh hong kipuahpha in I minam buppi suahtakna ding, tungtuanna ding mah tuplengim belin hong nei a nong sep ciatciat dinguh kong thum nuam hi. Tua bang hipeuh leh I Union gambuppi asawt nawn hetlo in, lungsim, kha, pumpi suakta in leitungah Gam nuam dinmun khat tung ding I hi hi. Mipite’n I dinmun zong I makaite thapia khawmin mapang khawm ni. I neihsa Gam, I neihsa suahtakna I ngahkik pelmawh ding hi. Vote pia khial ken! Khat Thang\nPrevious: Vote piaciat ni ~ Rev. Dr. Tung Za Pau\nNext: Ki teelpisung kidawm tekni\nCoronavirus tawh kisai Kalaymyo kuam ading ZYA pan zaksakna


url: =Paikhiatna 16 | Siantongluan\nElim panin amaute ding khia uh a, Egypt leitang panin a paikhiat zawh uh a kha nihna ni sawmlenga ni-in Elim leh Sinai kikala om Sin sehnel gamah Israel mihonte khempeuh tung uh hi.\nSehnel gamah Moses leh Aaron tungah Israel mihon buppi phun uh a,\namaute tungah, "Kote, sabeel phungah tu-in ka kham takun an ka nek lai-un Egypt leitangah Topa in hong that khin hizaw ta leh maw! Bang hang hiam cih leh mihon buppi a puksisak dingin note in sehnel gamah nong paikhiatpih uh hi," a ci uh hi.\nTua ciangin Topa in Moses kiangah, "En in, note-a dingin vantung panin an kong zusak ding hi. Keima thu a zuih uh leh a zuihloh uh ka theihtelna dingin mite paikhia-in nisimin ni khat khamkhop ding kaikhawm ding uh hi.\nA ni guk ni-in mite in ni simin a khop ngei zah nih uh khawmin bawl ding hi," a ci hi.\nTua ahih ciangin Moses leh Aaron in Israel mite tungah, "Nitak ciangin, Egypt gam panin note hong pai khiatpihpa pen Topa ahihna na thei ding uh hi.\nTopa tungah na phunna uh amah in za khin ahih manin zingsang ciangin Topa vangliatna na mu ding uh hi. Bang hang hiam cih leh kote tungah na phun uh, kote a bang hi mawk ka hi uh hiam?" a ci hi.\nMoses in, "Ama tungah na phunnate uh Topa in a zakna hangin, Topa in note tungah nitak an nek ding sa, zingsangin na kham tak uha na nek ding uh an hong piak ciangin - kote pen a bang hi mawk ka hi uh hiam? Note phunnate pen kote tung hiloin Topa tung ahi hi," a ci hi.\nMoses in Aaron kiangah, "Israel mihon buppi tungah, Amah in note phunnate za khin ahih manin Topa mai a nai-ah hong pai un, ci in," a ci hi.\nIsrael mihon buppi tungah Aaron in thu a gen laitakin, amaute in sehnel gam lam en uh a, tua laitakin meii sungah Topa vangliatna hong kilang hi.\n"Israel mite phunnate ka za khin hi. Amaute kiangah, Khuamui ciangin note in sa na ne ding uh a, zingsang ciangin an na kham ding uh hi. Tua ciangin kei pen Topa na Pasian uh ka hihna na thei ding uh hi, ci in," a ci hi.\nNitak ciangin vamimte hong leengin giahphual hong tuam hi. Zingsang ciangin giahphual kiimah daitui kia hi.\nDaitui a kap ciangin gamlak lei maitang tungah a pum ciltel, a khal, vukkhal bangin a pak dikdek leitungah om hi.\nIsrael mite in a muh uh ciangin amaute khatlekhat in, "Bang ahi hiam?" kici uh hi. Bang hang hiam cih leh amaute in tua pen bang hiam cih theilo uh hi. Moses in amaute kiangah, "Topa in nek dinga note tungah hong piak an ahi hi.\nTopa thupiak hih bang ahi hi: Note in na milipun na khamzah ding uh khawm un. Na puanbuk sung uhah mi omzah tawh kituakin mi khat lawhta khat ciat na la ding uh hi, ci hi," ci-in a gen hi.\nTua mah bangin Israel mite gamta uh hi. Amaute in kaikhawm uh a, pawlkhat in tam, pawlkhat in tawm, kaikhawm uh hi.\nAhih hangin amaute in lawhta khat tawh a teh uh ciangin a tam a kaikhawmte-a dimvallo a, a tawm a kaikhawmte-a dimlah tuanlo hi. A milipin a khamzah ding khawm uh hi.\nMoses in amaute kiangah, "Kuamah in zingsang dong koih kei un," a ci hi.\nAhih hangin amaute in Moses thu ngailo uh hi. Mi pawlkhat in zingsang dong koih uh a, than omin ning hi. Amaute tungah Moses heh hi.\nZingsang simin amaute in a khamzah ding ciat uh khawm uh hi. Ahi zongin ni a sat ciangin leilaka omte tuisuak hi.\nA ni guk ni-in amaute in an a zah nih, lawhta nih ciat, khawm uh hi. Mihon makaite khempeuh hong pai-in Moses kiangah a gen uh ciangin\namah in amaute kiangah, "Topa hong thupiak hih bang ahi hi: Zing ciang pen a thupi-a tawlngak ni, Topa}-a dingin sabbath siangtho ni ahi hi. Na em dingte uh emin, na huan dingte uh huan un la, a omlai teng zingsang ciangdong koih un, ci hi," ci-in a gen hi.\nTua ahih ciangin amaute in Moses sawl bangin zingsang dong koih uh hi. Ninglo a, than zong tulo hi.\nMoses in, "Tuni-in ne un; tuni pen Topa}-a dingin Sabbath ahi hi. Tuni-in a pualamah na mu kei ding uh hi.\nNote in ni guk sung na khawm ding uh a, ahi zongin sabbath ni ahi a ni sagih ni-in bangmah omlo ding hi," a ci hi.\nA ni sagih ni-in a kaikhawm dingin mi pawlkhat kuankhia uh a, ahi zongin amaute in bangmah mulo uh hi.\nTopa in Moses kiangah, "Ka thupiakte leh ka thute zuih ding bang tanvei nial ding na hi uh hiam?\nThei un! Topa in note tungah sabbath hong piazo hi. Tua ahih ciangin ni guk ni-in amah in note tungah ni nih khom ding an hong pia hi. Note na milipun nomau omna ciatah om un. A ni sagih ni-in ama omna panin kuamah paikhia kei hen," a ci hi.\nTua ahih ciangin a ni sagih ni-in mite tawlnga uh hi.\nTu-in Israel mite in a min manna ci uh hi. Tua pen nannan tang tawh kibangin a meel kang a, a limna pen khuaizu tawh a kibawl mohpheng tawh kibang hi.\nMoses in, "Topa thupiak hih bang ahi hi: Egypt leitang panin note kong paikhiatpih lai-in sehnel gamah note kong vakna an na suanlekhakte un a muh theihna dingun na khang tawntungun lawhta dim khat kem un, ci hi," ci-in a gen hi.\nMoses in Aaron kiangah, "Beel khat la in la, tua sungah manna lawhta dim khat koih in la, na khang tawntungun a kikem dingin Topa mai-ah koih in," a ci hi.\nTopa in Moses a thupiak bangin Aaron in kep dingin Thuciamna Singkuang mai-ah a koih hi.\nAmaute a ten theihna ding uh leitang a tun mateng, kum sawmli sung Israel mite in manna ne uh a, Kanaan gamgi a tun matengun manna bek a ne uh ahi hi.\n(Lawhta khat pen seu khat seh sawmah khat ahi hi.)


url: =Tuikhuk Khat A Om Hi – FGA Tulsa\nArranged by Lowell\nHih la a phuakpa William Cowper (Kooper ci-in kisim) pen English classic literary circle-a mite’ zahtaak mahmah khat ahi hi. Alexander Pope (1688-1744) leh Percy Bysshe Shelley (1792-1822)te’ hun kikal sung tenga English laigelhsiam get real instagram followers minthangpen khat-a kiciamteh ahi hi. Leitung thu-a a gelh laite lakah Mangkam-a Greek novel Homer a teikhiatzong khat ahi hi. A la phuah (poem) lakah The Task minthang mahmah a, “John Gilpin” a cih poem bang a kideih mahmahkhat ahi hi.\nCowper bel England gam Great Berkhamstead ah November 15, 1731 ni-in suak hi. A pa Pasian’ nasem khat hia, a nu bel kumpi nam sung pan-a piang khat ahi hi. A neu lai tawntung a pumpi dam lo het lo a, a lungsim zong nehnomahmah den hi. Tua banga lungsim kho zo lo a a omna zong kum 6 bek a phak lai-a a it mahmah a nu in a sihsan manhi deuh hi. A sih kuan nangawnin a nu in a sihsan mawkna hangin dah lo kap lo-in ni khat zong thum ngei nai lo hi, cingeungau mawk hi.\nA neu lai-in upadi (law) sin dingin a pa’n pantah hi.\nA laisinna khempeuh a zawh ciangin a laivuanpi ding kihta lua mahmah a, a lungsim kisia zo phial-in gui-awklup dingnangawn sawm ngei hi. Kha 18 sung mihai kepna ah kikem hi. Tua mun ah a om sungin ni khat Lai Siangtho sima, Romans3:25 ah, “Ama sisan upna tungtawnin thoihdamna-a kithoihna in Pasian in amah hong pia hi ” a cihna mun simkha hi. HihLaisiangtho mun a simkhakna tungtawnin Zeisu Khazih tawh kizopna taktak hong nei thei a, a mawhna khempeuh a maina hong phawk hi. Tua pen 1764 kum hi a, ama’ kum 33 pha ta hi.\n1767 kuma Reverend Unwin a sih ciangin “Lamdang Lua Hi, Ong Hehpihna” (Amazing Grace) a phuakpa John Newtonin Reverend Unwin’ zi le tate leh William Cowper mahmah ama’ omna Olney ah a kisuan na dingun zol hi. Tua mun penNewton in Anglican pawlpi khat kema pastor a sepna mun ahi hi. Tua lai mah ah hih laphuak minthang tegel ki-it mahmahuh a, kum 20 val sung kikhawl uh hi. Tua banga a kithuahna panun 1799 kumin Olney Hymns kici labu minthang mahmah khat hong khenkhia uh hi. Tua labu sungah la dawng 349 oma, tuate lakah dawng 67 Cowper’ phuah hi-in, a dang khempeuh Newton’ phuah ahi hi. “O For a Closer Walk With God” a kici la zong William Cowper phuah mah ahi hi.\n“Tuikhuk Khat A Om Hi” a cih la thulu pen a tungin “Peace for the Fountain Opened” kici hi. Cowper’ phuah late\nlakah a kideihpen khat hi a, Zeisu Khazih sihna hangin mawhmai nadinga kisam khempeuh kizo siang taktak hi, cih hong telsak phadeuh hi. Thuciam Lui sunga Zechariah 13:1 a, “Tua ni ciangin David innkuan leh Jerusalem khua-a teng mite a mawhna uh leh a siantho lohnate panun a sawpsiang dingin tuikhuk khat kihong ding hi” a cihna mun bulphuh-a kiphuak ahi hi. Ephesians 2:13 tawh kizawitawn mahmah hi.\nA nuntak sung tawntung lungsim gimna (melancholia) in bawlsia mahmah hi. Tua bang hun ciangin amah leh amahthah a kisawm hun zong om mai hi. Ama’ phuah late lakah a ngaih phadeuh late tua bang hun khit cianga a phuah hisezen hi. A sihkhiat dong Pasian in nungngatsan kha ding cih a patauhna pan suakta zo mahmah lo mawk hi. Ahi zongina sih madeuh-in a lupna tungah a mai tai mahmah-in om-a, “Vantung kongkhak hong kikhaksan het kei taktak mawk veh e” ci hi. A pumpi zawngkhal dena a lungsim a kip loh hangin mi tampite a hehnem ding leh tha a pia ding lai tampi gelh-a la tampi a phuak dinga Pasian’zat mi thupi mahmah khat ahi hi.\nHih la a aw bel England gama kiphuak hi lo-in America gam kiphuh cil lai hunte a kisasa la-aw khat a kila ahi hi.“Father of American Church and Public School Music” kici zawzen Lowell Mason in arrangment a bawl ahi hi. AmahJanuary 8, 1792 ni-in America gam Medfield, Massachusetts ah suak hi. A khangno lai-in Savannah, Georgia ah tenga, 1827kumin Boston ah kisuan-a, tua lai-ah a ten sungin Boston School of Music phuan hi. Boston-a sangte ah music a kisinnadingin a phuangkhiapa ahi hi.\nTua khit ciangin Europe gam lamah zin-a laihilhzia sin\nhi. America a tunkik ciangin music kikhoppite vaikhawma mite in paakta-in mi zo mahmah hi. 1851 kumin New York City ah kituah a, tua lai-ah hymn leh la tampi kaikhawmin khenkhia hi. La-aw dawng 700 val phuak h,i ci-in kiciamteh a, tuatelakah hih la, “Vanglian Kumpipa Hong Sihna” (When I Survey the Wondrous Cross) banah, “Vuuk Paakna Gam Mual Panin” (From Greenland’s Icy Mountain), “Nang Tawh Naizaw Nuam Ing” (Nearer My God to Thee), cihte kihel hi. “Leitung LungdamTopa Hong Pai” (Joy To the World) la a gualpa (arranger) zong hi lai hi, a aw bel George F. Handel’ (1685-1759) phuah hi, kici hi. 1855 kumin New York University in Doctor of Music degree pia a, America gama sang khatpeuh in tua bang degree a piakmasaknapen ahi hi.\n← Pastor Mung Tawng te nupa Australia ah zinding\n"LAM DANG HI" 2015 Aiding thu bulphuh →


url: =Gam liante ki ukna zia kikhelna leh mailam a nawngkaisak thei ding thute(1918-2018) - Laibu Saal\nHome > Thuluui/Articles > Gam liante ki ukna zia kikhelna leh mailam a nawngkaisak thei ding thute(1918-2018)\nGam liante ki ukna zia kikhelna leh mailam a nawngkaisak thei ding thute(1918-2018)\nLeitung Galpi khatna khit ciangin leitungah ki ukna nam pi 3 hong piang hi. 1) Democracy –mipi thu neihna tawh ki ukzia, Communism- Party khat/Makai pawlkhat ii thu neihna tawh ki ukna, leh Fascism- Mikhat ii thuneihna tawh a ki uk amau minam bek minam thupi ahi sak, cih bangin ki ukna lianpi thum tawm vei sung tha khauh mahmah hi. Galpi nihna pen Democracy ki ukzia leh Commnism ki ukzia tawh a ki uk USA/British/France (Alliance Force) leh Russia te in Facist ki ukna a bulphuh gamte (Germany/Italy/Japan) ki do na ahi ding hi. Fascism tawh a kalsuan gamte in galpi nihna in gal lel gawp in Facist ki ukzia bei pah hi. Hih galpi nihna hangin mimal 60-80million bangin nuntakna bei lawh hi. Leitung mipha zah 3% ding bangin ki um mawh hi. Fascism tawh ki ukna in sawt len zolo vetlo hi. Lam khial mahmah gam makaih zia leh minam it zia ahi hi.\nA om lai Democracy leh Communism pen ong thakhauh mahmah hi. Democracy tawh kiuk zia pen\n2) Gammi khempeuh in suakta takin sum leh pai bawl thei in, a uk Kumpi in nawngkai sak lo beklo in panpihhi.\nGalpi nihna khit ciangin Democracy ki ukzia tawh Gam lian gam hau USA leh Europe nitum na gam lam teng leh Asia pan India, Japan, Kawlgam cih bangin kalsuan uhin kalsuan uh a, Kawlgam sim loh kip mahmah hi. Communism kalsuan zia tawh Russia te’ makaih Soviet Union (Gam 15 bang belpawl) leh Yugoslavia (gam 5 belpawl) hi in, Asia pan gam lian a hi China leh a dang gamneu pawlkhat zong kihel hi.\nGalpi nihna khit teh hih Democracy ki ukzia leh Communism ki ukzia tawh a kalsuan gamte nakpi takin ong kidem uh hi. A diak in USA leh Soviet Union te khauhtak in kidem uh a, hauhna, setvan lam siamna leh galvan lam ah tha khauh mahmah ciat uh hi. Hih Gam lianpi nihte nakpi takin kidem uh a, tua pen Cold War ci in ki ciamteh hi. Galvan hoihnono a bawl masa kidem uh a, Nuclear galvan a tam nei zozo kidem uh hi. Hih hun sungin Van awngthawl ah thu leh la a kan ding setva te khahkhia uh a, Khapi tung nangawn ah a kah masa ding ki dem uh hi. A siamna a hauhna a kidem ban ah, a mau gam i ki ukzia/kalsuanzia (Idelogy) te a ki zelh nangin zong hanciam mahmah ciat uh hi. Gentehna in galpi nihna sunga gallel Germany pen khennih suah uh a, nitumna lam(West Germany) pen USA ten panpih in Democracy ki ukzia tawh kalsuan uh a, nisuahna lam (East Germany) pen Soviet Union te’ thuneihna huzap nuai ah, Communism ki ukzia tawh kalsuan uh hi. Korea gam zong leilu lamah USA te, leitaw lamah Soviet Union te in panpih in gam nih mah in kikhen uh hi. Ki ukzia zong Democracy leh Communism ki ukzia hi pah in tuni dongin ki gawm zo nailo hi. Veitnam zong tuamah bang hi in Soviet Union te makaih Communist in gualzo ahih manin tuni dongin Communist tawh ki uk suak hi.\nHih kidemna khauhpai semsem in USA te in Italy leh Turkey ah amau’ Nuclear galvan te koih uh ahih manin tua a thuk kik na in Soviet Union in zong Cuba (Florida, USA tawh 90miles bek kigam la) ah amau galvan te koih uh hi. Tua hun laitak in UN ah General Secretary a sem ahi Kawlgam mi U Thant’ vaihawm siamna hangin damtak in ong ki ho thei kik uh hi. USA te in Turkey gam aa Nuclear vante lakhiakik ding, Cuba gam zong thazawh thu tawh sim theilo ding cih leh Soviet Union te in Cuba pan a galvan teng uh lakhia ding cih tawh Nuclear gal a paing thei ding dinmun pan khol kik bilbel hi.\nHunte damdam in ong pai toto in Soviet Union belpawl gam sungah a ki ukzia deih lohna hong khang tektek hi. 1989, Nov 9 ni ciangin Berlin Wall (East leh West Germany a kikhenna) ki cim in,a sawt lo 1990kum ciangin Germany gamkhat in ki gawm kik uh hi. Tua tawh kizom in 1991 December 26th ciangin in Soviet Union belpawl gam sunga om gam khempeuh (a kigawm gam 15) zong gam khat ciat in dinguh a, suahtakna la ciat uh hi. Soviat Union bei taktak ta in, a ukna a vang kiam mangta hi. Tua hun mah in Yugoslavia gam zong kikhen in, inntuan gai phial uh hi. Tua ahih manin 1991 kum pen Communist gamte a kitap khap kum ahih kei leh Communist ki ukzia a gualleh kum ahi hi. Tua hun pan kipan in leitung gamte ki ukzia ah Democracy paizia a dem ding om nawnlo in, ahoih penpen ki ukzia ong suak hi. Tua hang mah in American Political Scientist ahi Francis Fukuyama in “The End of History and the Last Man” cih a laibu ah, “Leitung ah gamte kiuk zia dingin aki zang ahi Democracy ki ukzia leh Communist ki ukzia te’ kidemna a bei hita hi. Democracy in gualzo ta a, Democracy pen Champion hita in, a dem zo ding a dang ki ukzia omlo ahih manin tangthu gending sut ding om nawnlo hi or ki ukzia te ii tangthu beita hi” cih ahi hi.\nTua a cih ngei mah bangin Democracy tawh hoihtak a kalsuan gam leh Communism ki ukzia tawh a kalsuan gamte khantohna leh kikhai mahmah mawk hi. Gentehna in East Germany bang gamkhat in a kigawm khit phial hangin kum 40 val Communism tawh a ki ukna hangin Democracy tawh a kalsuan sa ahi West Germnay te sangin tuni dong mah in tuantual mahmah zaw veve tham uh hi. Democracy tawh a kalsuan zia a zang West Germany te bangpen galpi nihna khit zawh kum 5-10 sungin leitung ah gam hau khat in ding kik zo ziau uh hi. East Germany te ahih leh tua zahin madawk zo vetlo hi. Gam khat aa ki gawm zawh kum 28 bang acing ta ahih hangin, tuni in leh et kik leng, a khuapi lian 20 lak ah 19 pen nitumna gam lam ah om in, tu laitak a gam mihau 500 lak ah 479 pen nitumna gam lam pan hi mawk hi.\nDemocary a demzo/a nawngkai sak ding a om diam\n1990 khit lam a kipan tu nainai ciang dong, Arab gamte in minam leh biakna upna bulphuh in kalsuan zia thak khat hong lang mahmah hi. Hih leuleu ciangin American Political Scientist Samual P. Hungtinton a cih mipil pan in Minam ngeina te’ khat le khat ki nawkna ci in “ The Clash of Civilization” ci in laibu minthang mahmah khat bawl khia hi. A cih nopna bulpi pen in, “Tu hun leitung aa gamvai te ong buaisak dingpen ki ukzia, leh gam ii huahna te ong hilo dinga mihing te ngeina/biakna te ii ki bat lohna hangin ki nawkna, gam khat leh khat kikal ah buaina piang dinga tua in leitung buaisak zo ding hi. Tua ahih manin leitung gam ki kalsuan zia ii tangthu bei nai deklo in tangthu laimai thak ah a ki lut hi pan hi hi” cih ahi hi.\nTua ahih manin tu laitak leitung kizopna (Globalization) baih mahmah in, minam khat biakna khat le khat ki nawknang a hang pen baih mahmah hi, tua in leitung buaina tun baih thei ding hi. Gentehna in India leh Pakistan te, Democracy gam tuak ahih hangin Kashmier leitang vai leh biakna ngeina ki batlohna hangin buai ngeikhin uh in, mailah ah zong buai thei lai ding uh hi. Isis te ong thahatna te khempeuh zong biakna bulphuh in mipi zol uh a, tua in buaina lian pi piang sak hi. Leitung kizopna, set leh vante zangin(Globalization met dok in) na a uangtat Isis ten na tampi sem uh a, tua mah zangin fund tampi zong uh hi.\nFrancis Fukuyama leh leitung gamvai asiam CNN a Journalist Fareed Zakaria in bel “Hih bangin Arab gam tampi te uang tatna pen Leitung khuahun nawngkai sakzo kha mah dinga ahih hangin Democracy ki ukzia a demzo ding zahin thakhauh suak zolo ding hi” ci in um uh hi. Tua mah bangin zong tawl khat sung Isis ten a gualzo ding a bat hangin a tawpna ah guallel in na lianpi sem zo nawnlo uh hi. Hih bangin minam ngeina biakna bulphuh uangtatna pen abeisa tangthu sungah aom zel mah ahi hi. AD 1000-1300 kim in biakna bulphuh in gam leh gal kidona khauhpai mahmah ngei hi. Amasa ah gensa mah bangin Galpi nihna ong kipatna bulpi zong a makai Germany pan Hitler, Italy pan Mosulini cih te in Facism ci in zong paizia manlo minam itna bulphuh in, gam mite kalsuan pih a, tawmvei tangtun himah ta leh a tawpna dong gualzo zo tuanlo hi.\nBelpawl gam zong pen suahtakna ngah khit zawh pen Democracy ki ukna tawh a kalsuan (Federal bel hilo)hi in kum 14 sung bang pen buaina tampi kawmkal pan in, gam khangto mahmah khat suakzo veve hi. Asia leh South East Asia cihte ah a madawk mahmah gam khat ahi hi. Hih mah tase leh galkap ukna in munla kik ahih manin Democracy nung tolh kik a, tua pan in kiam suksuk in tu in leitung ah gam zawng pen suakta hi. U Ne Win in zong ki ukzia a tuam khat (Russia leh China dan pian) tawh ong uk aa, ahih hangin tangtung zolo gualzo zolo ahih manin 1988kum ciangin buaina pianga galkap kumpi in mun la kik leuleu hi. Suahtakna ngah cil pan kipan buaina a kipan toto hi in, tuni ciang dong dai zo nai mahmah lo. Ki ukzia a hoihlohna hangin Mualtung mite leh Kawlmi te kikal minam vai, biakna vai, Muslim biakna leh biakna tuamtuam deidan na khauh mahmah hi. Tua in buaina piangsak hi.\nTu nai ciangin Kawl biakna makai pawlkhat in minam itna bulphuh in nakpi takin Kawl mipi te so sak hi. Tua a makai te khempeuh zong galkap te in panpihna ciangkhat om ahih manin a utut in paungam sem ngam uh hi. Tua hang mahin zong Rakhine aa minam leh biakna kikal buai nate dai zolo hi. Kawlmi Kawl biakna leh Mualtung mi leh biakna tuamtuam te buaina a hangpen a tunga mipil te cih mah bangin Gamvai paizia ahoih loh hang leh gam a zawng hang hi taktak hi. Singapore gam ah hileh minam pi 3 bang om in biakna lianpi 3 bang mah om hi. Ahih hangin a gamin suahtakna a ngah khitzawh minam leh biakna ngeina paulap buaina aom nai vetlo cih theih ahi hi. A ki ukna ki ukzia hoih lua mahmah leh a gam hau mahmah ahih man ahi hi.\nTu laitak amin thang mahmah NCA (Nationwide Cease Fire Agreement) pen a thukim leh a thukim nailo aom na zong tua hang mah ahi. Gamvai kalsuanzia ding thukimna om nailo pi thau khia ding cih a sang thei leh a sang theilo cih dan hi. Bangbang hi leh a thukim khin a, a thukim thei nailote ahi zongin ki thutuak taka aki thukim ciat pen in ahih leh gamvai ki ukzia kalsuan zia pen ki lem na ding, gamkhan tohna dingin a thupi pen hi ci in ki sang kim ciat hi.\n1) Mipi thuneihna a thupi san ki ukzia kalsuan zia, 2) Gam leh minam nopsakna ding, phattuamna apia ding kalzuan zia, hih thunih a ki lekkim tak in khinkhai gam leh minam a makaih zo ding makai tampi kisam hi.\nItem Reviewed: Gam liante ki ukna zia kikhelna leh mailam a nawngkaisak thei ding thute(1918-2018) Description: Rating: 5 Reviewed By: cinpuzomi


url: =Kamsung le ha cidamna ding sankhialh thute. Agelh - Dr Nang Khan Lian (BDS) - Laibu Saal\nHome > Thuluui/Articles > Kamsung le ha cidamna ding sankhialh thute. Agelh - Dr Nang Khan Lian (BDS)\nKamsung le ha cidamna ding sankhialh thute. Agelh - Dr Nang Khan Lian (BDS)\nKamsung le ha cidamna ding sankhialh thute.\nAgelh - Dr Nang Khan Lian (BDS)\n1. Ha sawtveipi nawt ahizong nawtmun/nawt thithe leng ha ahoih tuam zaw ding kisa hi.Ha sawtvei nawtna le nawt thithe na hangin ha atungtuam (enamel) paatuam sakin haze ahizong hana sak thei hi.Tua hi aa nikhat thumvei ahkl atawmpen nihvei zingsang le zanlupma nawtden leng hoihpen hi. Khatvei nawt ciangin minutes 2-3 ciang sawt leh hoihzaw hi.\n2. Thakhauh tak zangin hanawtna hangin ha hong kangtuam ding kisa kha hi. Hibang tatna hangin hani leh hate kisia tuamsak zawin hana sak baihzaw hi.\n3. Meihol ahkl ci (salt)te zangin ha anawt ki om hi. Hibangte zatna hangin ha atungtuam ahi enamel paatuam sak ahihmanin avot alum nekciangin hazek ahkl hana thei hi. Tuahi aa haza leh hanawtna zat ding hoihzaw hi.\n4. Ankhat peuhpeuh nekkhit phetin ha kinawt pahpah khathei hi. Hibang tatna in halehkamsung aading hoihlo zawhi. Banghang hiamcih le annek khit phetin an sungaa kihel aciddatte in ha tungtuam thanem sak hi. Tuahi aa annekkhit atawmpen nailang (minutes30) khit ciltui in kamsung aa aciddatte apeng sakkhit hun ah nawt pan leng hoih zaw hi.\n5. Athuk (gtn.vit C) nekna in kamsung le ha cidamna ding ahoih hangin kamsung ah sawtvei muamna in ha tungtuam thanem sakin pilhkhia sakthei hi. Tuahangin ha kilamzia hoihlo le haze sak hi. Tuahi aa athuk khatpeuh nek ciangin kamsung ah sawtvei muamloh ding thupi hi.\n6. Hanawt ciangin leei (tongue) pen kiatsiang ding kimanggilh thei hi. Leei pen mittang tawh akimu zolo lungnoneu tampi kiphualsatna munpi khat ahi hi. Tua hi a ha nawt simin leei zong hanawtna tawh ahizong leeikiatna tawh ahizong kiatsiang ding kisam hi.\n7. Pawlkhatte in hanawt ciangin angawina ha maitang bek nawt thei uhi. Annengte pen ha maitang khempeuh ah kizel ahihmanin ha maitang kimin nawt ding kisam hi.\n8. Hanawtna (toothbrush)\nHa nawt khit ciangin hanawtna siansuah ding le akeuna ding hoihtak koih ding kisam hi.\nHanawtna khat zatkhopna le sawtveipi zatna pen hoihlo hi. Aituam hanawtna zangin hitheileh kha thum ciang khat veita laih zoleng hoihpen hi.\n9. Haza (toothpaste)\nFluoride kihel hazate zatlohna hangin haheng piang baih hi. Tua hi aa fluoride kihel hazabungte zatding kisam hi. Ahuampi in ah upate aading fluoride 1500ppm kihel haza leh naupangte aading fluoride 500-600ppm kihel hazate zat ding hoihpen hi.\nHa nawtma in hanawtna tungah i salkhiat haza pen tui sung ah pap masak ding kisam hi. Haza sungom fluoride datgawmte pentm tui tawh kimu leh atha khauhzaw in kizel zaw uhi.\n10. Kam khuahlohna\nAn khat peuh nekkhit ciangin kam khuah ding pen kimanggilh khathei hi. Tua hi a an nekkhit ciangin kam khuah ding kisam hi. Kam khuahna hangin annengte siangsak tuam bekthamloh ha tung tuam enamel athanem sak aciddatte zong peng tuamsak hi.\n11. Kam khuahluatna\nHa nawtkhit phet haza phuante asian dongin kam kikhuah kha thei hi. Hi hangin haza sung kihel fluoride te kamsung le ha maitangte panin siangsak kik ahihmanin fluoride i phattuamna bangmah om manlo hi. Tua hi a ha nawtkhit khatvei/nihvei khawng bek kam khuah leng hoihzaw hi.\n11. Hasiavuante kiangah kilaklohna\nKamsung le Ha cidamna dingin athei asiam hasiavuante kiangah hithei leh kha 6 khatvei, a tawmpen kum 1 khatvei kilak ding thupipen hi.\nOral medicine Fourth year BDS textbook\nPaediatric dentistry Final BDS lecturenote on Fluoride\nPreventive and community dentistry textbooks\nCidamna Draft - Zomi eLibrary Thuluui/Articles\nItem Reviewed: Kamsung le ha cidamna ding sankhialh thute. Agelh - Dr Nang Khan Lian (BDS) Description: Rating: 5 Reviewed By: Cinpu Zomi


url: =Sat Geihgeih :: ZOMI DAILY\nposted on 13 July 2015 at 10:32 am Lomkholna: Article, ZomiQuavadis\nTuipi geia piaunel lakah phungzi khat leh naupang honkhat laileng khah in na kimaw keei uh hi. Tualai takin amau omna lam zuan in thuthuk kan papi khat manmawh takin hong pai phei saisai a, phungzipa kiang atun ciangin anuai bangin thu dong hi.\n“Sya aw bang hangin nang pen hibanga zi nei lo ta nei lo in Pasian nasem in kipumpiak mawk na hiam?”\nSyapa in hibang in dawng hi. ” Lawm aw ka nuntakna khempeuh,ka siangthona khempeuh, ka thahatna khempeuh, ka pil ka siamna khempeuh leh ka hunneih khempeuh siit neilo in ka Topa nasepna dingin azang nuam ka hih man hi. Topa Zeisu ngiat in zong hibangin na gen hi, ” Keima hanga inn leh lo, nulehpa, Ulehnau leh ama hihna khempeuh nusia a kei hong zuite in hih leitungah a nuntaklai ngiat un ka thupha azah za tampi in sang ding uh a, asih khit ciangun zong keimah tawh Vangtunggam luah khawmlai ding uh hi” ci hi” cikik hi.\nPapipa in dong leuleu hi. ” Tualeh Sya aw nang bangci danin tua banga Pasian sap tuamna ngah a, bangci bangin phawk kha na hi hiam?”\nTopa ” Lawm aw hih ka laileng khau na lenpak dih ve” ciin laileng khau lensak hi. Tawmvei khit ciangin “Tun vanlam ento lecin ka laileng pen sanglen lua ahihmanin kimu thei lo hi. Ahizongin tua akimu lo ka laileng pen kei khutsungah a omlam ka tel hi. Banghang hiam cileh hih ka letna laileng khaumongin ka khutsung hong sat geihgeih hi.Tuamah bangin Pasian in ama nasem dingin hong teltuam takciangin ut taleng ut takei leng, ki mangngilh bawl nuam ta lehang hih laileng khaumong in ka khutsung hong sat geihgeih\nden bangin ka lungsim sung leh ka benghem ah Pasian hong sapna AW hong ka za den hi.” ciin dawng kik hi.\nHong “Sat geihgeih” Pasian sapna Awnem aza khate’n thudon ta hen. Mi hamphate a hi uh hi. Bang hang hiam cieh hibang mite pen Laisiangtho in “Set -apart / saptuam, teltuam vilvel misiangtho” acihte ahi uh hi.\nPrevious: Cidamna ding, “Iodide Ci”\nNext: Na tate na it leh thu hilhin, lam maan zuihna thuak sak in\nMalaysia nasepna khatah Crane tuksuk in nasemkhat denglum\nKhazih saptuam leh Zomite’ mailam ~ Pau Do Lian\nDepression bang hi peuhmah hiam? ~ Pau Tun Thang\nKammal khat leh miphiat khat ~ Tdkhen\nPentecost leh Babel Tausang Ki Keelki (4) ~ Rev. Fr. Damian Dal\nT.C.M ah ciahkik ni ~ Lengtong Pauno\nMalaysia ah Bomb sukhamding bangkek in akizempa RM400 ki liausak\nMimang hong kanpih un (Sawng Deih Suan & Mang Lam Sing)\nA Lian MahMah Leiba Kiloh Zo\nChicago ah KHUADO hongsim tapeuh un


url: =ZAM Thupuak :: 12 June 2016 :: ZOMI DAILY\nposted on 11 June 2016 at 9:00 am UTC+9:30 Lomkholna: News, Newsletter, Refugee, ZAM, Zomi\nZAM kum (10) cin Anniversary leh Palaai thak kiteelna :: June 7, 2016 sun naiampmZAM Hall ah ZAM kum (10) cin khawmpi leh 2016-2017 ZAM makai ding kiteelna nuamtak kibawl thei hi. Kum(10) sung tawntung a nungta Pasian in haksatna leh gentheihna tuamtuam sung pan hong ompih in Pasian’ hehpihna mah tawh ih Zomi Kipawlna hihciang maa a suanthei ihhi hi. Kumcin Khawmpi hong uap pawlpi sia, khua makai te, ZEC sang siate, kawlgam pan hongpai siate, Australia pan hongpai ZAM founder Pu Zo Khai leh mipih Zomi te khempeuh tungah ih Kipawlna tangin lungdamna kong ko uh hi.\nMipi sapna la “Hunhoih hunnuam hong musak” lasak na ah Sm Nuanuam, Cing Cing, JK Mangno te’n la hong makaih in Sian Cin in guitar hong tum sak hi.\nRev.Gin Do Khup-Chairmanpa makaihna tawh “Maithak muakna” – Kawlgam pan hong pai sia (2) te, Pawlpi makai siate, khua makai te leh ZAM founder Pu Zokhai muakna hong nei hi.\nKipatna la “Hong dom sang” la makai te’n hong makaih khit uh ciangin Pa Thang Za Khai kipat thunget na tawh pawipi nuamtak in kipan thei hi.\nZAM thuvanpi Sia Khoi Tuang “thu kong honna” leh sangsia(ZEC) te mellahna, naseppih ZAM makai lawmte min, nasep cih te pulak na hong nei hi. Tua ciangin ZAM June 7,2015 –June 7,2016 nasepna tuamtuam te pulakna hong nei hi.\nMC Rev. Gin Do Khup in hun lakik in ZAM palai te pahtawina khitciang Rev. Thang Do Khen in Pu Zo Khai (ZAM Founder)Tangciin piakna, silhsakna hong neihkhit ciangin, kum(10) cinna “Birthday Cake” atna hong nei uh hi.\nMipi dingto in Pu Zo Khai khuaimei vak, mutmitna leh moh atna hong neih khit ciangin ‘Topa’n thupha hong pia ta hen’ ci’n ki awng zaihzaih a, Haleluijah 10 vei Topa pahtawina kinei zaihzaih in Topa hoihna ki pulak hi.\nLasiam San Nuam in “Hanlung ciam khawmni” cih tawh Zogam leh Zomi, Zeisu bek mitsuan in kalsuan na ding lahoih, awhoih tak tawh tha hongpia hi.\nPu Zo Khai (ZAM Founder) pa tung pan thugenna, thu laigil tampi kiza hi.\nMalaysia kumpi tungah heh thei mah ni, ahih hang eitung ah Pasian hoihna tawh kumpi te thunuam uh hi. UN te hang hi masa lo a, kumpi te thupha piak huai kasa zaw hi.\nKumpi tawh kilem, UN tawh kilem in Pasian masak leng hong lem toto ding hi.\nZomi a kiman te a huh thei ahi, Tg Lang Suan Cin thong khawng va zui zel ung\nTua pan ukna hong khangin U Khawm Khen Mang te tawh kipawlin mipi 62 meeting ki kaikhawmin kipatna kipawl ding gelna kinei a, ZAM patkhiat ding geelna ki nei hi. Pu Hau Kim –President,Pu Zo Khai –Secretary Tg Lang Suan Cin te tawh ki thuah in innsap zong in\nMeeting pan a ngah uh RM 70 tawh innsap RM 1200 man upna tawh sap dingin kiho phot hi.\nMember sung ah fund ngah na dingin pisa(Receipt voucher) tawh pai, mun khatkhat a sum dong a hong kimu a hih manin nawh khiatna zong kingah thei hi.\nPawl khat te’n card hong thupi sak loin na nusia kawikawi lai uh hi.\nZukham na hang a satliamna a ngah te khawng zato ah puak zel, sum nei lopi mah a sem in, UN zum pan Zomi te ngah ding UN kamlet te tung pan kingah thei ding hi napi’n kawlte tung khawng ah hong ki zuak sak ciang, na kisa lua in tua hang mah in kipawlna hong hat zawsop hi.\nKhat veivei TB ngah ding khawng UN deih manin ka lunggulh hun zong om hi.\nMinam makai khat in khuavai, behvai, pau vai tawh buai masa lo ding. Tua in ih satan, thupha ngah nading hong khaktan thei hi.\nDengkil camp bawl tawmin mi 200 val sazian kinei thei in UN te’n card hong piak sak hi. Ka khuapih te mi 20 khawng in huhna hong gen a, ka huh loh na hang in sauvei pi tak hong en khial uh hi.\nRawang camp ki geel leuleu in tua lai bel deih bangin hong lem thei lo hi.\nPutra lam ah camp nei leuleu, UN ah pulakna tungtawn in hih mun pan zong ki lawhcing, Matupi te pawl khat in zong hong ngah lawh hi.\nKuang ah lawmte pawl khat in zong\nAustralia leng ding tintan kah ding a 2007 hong kisam hi napi’n UN makai te kiangah ka mipih te 2000 val sazian om sa te nong lensak kei leh tintan zong kah lo ding, ka mite na len sak nak leh kei ka lenloh hang phamawh lo ka cih ciang UN ulian pen pa’n hong kimuh pih in leng mengmeng in hong heh cih pian thu te siksan in Feb 14,2007 in Australia na leng thei ing. 2007 kum bei ma UN zum ka va zin kik teh hong nuam mahmah ta hi. Tua khit lamteh makai tampi tak zong hong leng toto uh hi.\nEi hong kipia mawhpuak, tavuan zawh kim ciat ding mimal mawh puak hi.\nApil, ahai, mizawng, mihau khempeuh gawm khawmin Pasian hong it na hang tawh minam kip I suak thei hi.\nPawlpi mi, khuapih te, a ukhak te zong na vei un. Thungen in tha kipia tuak ding hihang. Hong kipawl manlo, mite pampaih, lamkal a om te, top akul, veh ding, et ding kisam te I Topa Zeisu in zong a cina te a dingin kong pai hi a cih na phawk ni.\nZAM makai cih pen a puk te phot ding thupi a, dinmun lian mahmah a nei hi hang.\nZAM kum (10) sung tawntung a hoih lo, siatna tuamtuam te hong gualzawh pih Topa tung ah lungdamna ko hang.\nKong pai na ding hong vaihawmpih ZAM makai, palai a kuama khempeuh tungah lungdam. Topa’n mimal kim thupha hong pia ta hen. Pu Zokhai\nMC- Dengkil camp a omna ah ui ham zong kilau hi. Nitak muh loh pi a, Police te a cih nak leh camp a om khempeuh ki tai mang pahpah hi. Tua camp ah kusale a sem, Sia Tuang, Sia David Khai te makai in kha khat ka va om ngei a, haksatna tuamtuam tawh UN ngah loin mundang ka pai khia hi.\nMoses in Pasian ompihna omlo in kal khat zong a suan nop loh mahbangin Zomi te hong vei ngait Pu Zo Khai thupi kasa mahmah hi.\nLasakna- Pu Lengtong Pauno in Pu Thang Khen Kham thapiakna tawh hih la “Mimbang pianna” cih latawh minam pahtawina la hongsa in tha kingah mahmah hi.\nZAM Advidsor lam pan lungdam kohna- Rev. Thawng Ngaih Khup “Australia pan hong pai Pu Zo Khai, a vekpi un zahtak na I pia hi.\nKum (10) I cih pen khangkhat ci leng kikhial lo ding, kum (10) nungta lo mi tampi tak om sungpan Palai te thupitna leh mipi te ih pahtawina I pulak hi.\nPalai te mipil teng, English, Malayu pau thei te hi a, a pua lam ah va sem leh 2000 pan a tung siah ngah dingte hi napi in Minam veina hang in hong ki pumpiak\nPalai te tung ah lungdam kohna in mipi in pahtawi na ki pia “Sia Khoi Tuang, Sia Mang Sen, Sia Tuangpuu, Sia Lam Thang, Sm Ngaih Hau leh Sm Cii Cing te Pu Zo Khai khut tung pan pahtawina lai ip ki piak khit ciangin Rev. Thang Do Khen thungetna tawh hun nihna kipan to suak hi.\n2016—2017 ZAM makai dingte Rev. Thawng Ngaih Khup in tangkona hong neih khit ciangin Rev. Gin Khan En in makai te kiciamna nam (17) te zuih sakna hongneih pih hi.\nAtawpna ah siampi te’n palai thak te thungetna hongneih sak khit ciangin Rev. Dai Sim Mang in a nunung thupha piak na tawh hun nuam tak ki zo thei hi.\nKician taka hong record sak Rev. Gin Khan En\nZAM zumpi ah Sunday ni simloh zum hon hun sung khempeuh in RHB Insurance kilei den thei ta hi. RHB Insurance pen June 16 ni khit ciangin nungta pan ding hi.Hih Health Insurance pen a deih khempeuh in kilei thei lo a, UN Card neite bekin lei thei hi cih mangngilh kei ni!\nZAM Card tawi te kimat kihen atuak na omkhak uhleh: Sia Tuangpu: 016 254 4093\nEn Sawm Pau (Pakzang) RM10, Tung Pu (Kahgen) RM20 te in ZAM Thupuak bawlna ding hong pia uh ahih manin lungdamna lianpi kong ko uh hi.\nPrevious: Kha Brake ~ Evan. Do Khup\nNext: Dahna Pulakna : Mangpha Pi Ciang Kho Hau


url: =ZAM Thupuak :: 28 May 2017 (CLU – UNHCR leh gambel makai te kimuhna) :: ZOMI DAILY\nposted on 20 May 2017 at 3:56 am UTC+9:30 Lomkholna: Malaysia, News, Refugee, ZAM, Zomi\nCLU – UNHCR leh gambel makai te kimuhna :: May 18, 2017 Thursday zingsang nai 9:30am pan 12:30pm ciang UNHCR Conference hall ah kipawlna makaite leh Livelihood Unit, Asylum Access Malaysia leh CLU/UNHCR tawh kimuh khopna kinei hi. Tuasungah CLU makai Brit in a seppih staff a thak nih ahi Julie leh Priyin te meihsetna hong nei hi.\nAsylum Access Malaysia (AAM) pan Franziska Case Manager nu in AAM in bang hi a, bang teng sem cihte pulakna hong nei hi. AAM pen International NGO khat hi a, Malaysia kumpi leh UNHCR te tung pan a kakhia kipawlna hilo hi. Ih UN zumpi te mahbangin ih tangthute limtak a kemcing kipawlna khat hi. Tulaitakin sitni 4 tawh nasem khawm in UN interview dingte thupaizia zong dotkholh theih ahih banah, a ki rejected sate zong ngetkikna laizong gelhpih in, interview a bawlpih man kei leh ngaihsut piakna zong piathei uhhi.\nAAM pen ZAM tawh abeisa kum khat lai a kipan limtak a kizom NGO khat hi in ZAM palai ten kamlet sakin Zomi tampi te tangthu hong bawlpih khin te ahih uhhi. UN ah appointment naneih leh AAM tawh kimuh masak sawmin. Na kisik kei ding hi. AAM in UN a ngahlo khat a ngah theihna ding lampi tawn a hong makaih zum thupi khat a hihi. Sum pek khat zong ngenlo in UN zumpi te bangin panpih neilo te a ding a kihong zum a hihi.\nLivelihood Unit in a sep ahih leh refugee te midangte mahbangin a mau khe tawh dingtang in kuamah tung kingalo nuntak theihnang gelna lianpen ahihi. Tuasung ah nasep neilote nasep guan in, Boss te tawh kikal ah palai hong sepsak te zong a hihi. Nasepna Boss kician a nei te’ phalna lai a neih leh Bank Account CIMB, Public bank te zong hon pih thei uhhi. Boss te Recommendation bawlna ding format nadeih leh ZAM zum ah nisimin kila thei hi. UN te kiang recommendation nangetnop leh Boss te hong piak recommendation tawh UN zum ah Wednesday & Friday nite ah Livelihook Unit tungtawn in kingen thei hi.\nZAM 2017-2018 PALAI KITEL DING ZAKSAKNA :: Ih biak Pasian hong ompihna, Pawlpi leh khua makai te panpihna leh mimal khempeuh pangkhawm a ih sepna Zomi Association of Malaysia (ZAM) nasepna te kum khat hong mualsuah pih Topa min ih phat hi. ZAM ah a beisa kum 11 sung tawntung mipih Zomite adingin pilna, siamna sitlo a mapang ZAM palai leh thudotpiteng khem peuh zahtakna ih pia hi. Topan a om na munah Zomi te adingin hong zatsak semsem ta hen.\nZAM kitel vai ding leh ZAM kum (11) cinna khawmpi vai ding April 24 (Monday) ni in ZAM palai leh Advisors teng tawh thu kikupna ZAM zumpi ah kinei thei hi. ZAM zumpi pan in Malaysia Zomi te a ding itna, cihtakna, hanciamna lianpi tawh a kipiakhia nuam palai tampi nong ki candidate nadingun lametna lianpi tawh kong zawn uh hi.\nZAM PALAI TE THUNGET :: ZAM palai te kalsim thungetna 18 May 2017 ni-in kinei a, HCCF pawlpi kem Sia Sian Lian Mang-Khampat in thapiakna leh thungetna hong neihpihin tha kingah mah mah hi. Topa’n siapa leh a pawlpi thupha hong piaksak tahen.\nWELCOME TO ZAM :: Kawlgam, Vaigam, tuipigal leh gam tuamtuam pan Malays -ia ah hong zin Zomi makai te’n Zomi zumpi ahi Zomi Ass -ociation of Malaysia(ZAM) zumah nong hawh/pha ham tang na ding un itna lianpi tawh kong zawn uh hi.\nCARD RENEW :: Napai ma na tangthu limtak enpha in, UN na paima in hong panpih thei dingte kuppih masa in. UN zum sung leh huang pua dongah CCTV om ahihmanin na tangthu na-et kuaukuau hong kitheih leh sanzawh lohna lai in inn natun ma hong makhelh thei ding hi.\nINSURANCE NA BAWL HAMTANG UN :: UNHCR Cidamna lampan apu lakna ah RHB insurance compa -ny tawh Operation tampi kibawl khin ahihmanin insurance bawl nailote limtak hanthawn a bawl sak ding hi, tua hikeileh galtaite kibawl zolo in mi tampin sih lawh khin ding cihi. Tua ahih manin sum na mawk beisak sang ih muh kholh theih loh Ih mailam ding kikhual kawmsa in RHB Insurance leh ZSM Genvai te limtak ngaihsun in. Kuamah kiang leitawi lo/Pawlpi, khua leh tui buaisak loin, ei leh ei I hih theih nang a hun om lai in kikhual ciat ni.\nLUNGDAM KOH THUNGET KHOPNA KINEI :: Zomi Taangmi thugen pawl leh Malaysia a om Zomi Pasian nasem te lungdam koh thu nget khopna leh annkuang um khop na 13 May 2017 ni-in ZAM hall ah kinei a, Pasian in tu ciang ciang hong gualzawh pih na, hong tonpihna te tung ah lungdam kohna kinei khawm hi.\nDAHPIHNA :: Haupi khuami, Phaipi beh, Tedim Sakollam a teng Pu Go Khan Pau leh Pi Ngaih Khan Vung te tapa Pa Nang Lam Khual (kum 36) in 14 May 2017 ni-in anasepna Klang pan in hong nusia a, 15 May 2017 ni in Sunggai Buloh han ah kivui hi.\nLangzang khuami Songput beh Pu Kam Do Cin (Kum 60) in 17 May 2017 ni in Ampang zato pan in damloh na tawh hong nusia a, 18 May 2017 ni in Sepang han ah kivui hi. Ih sanggam te nih hong nusiatna hangin a dah a kap khempeuh tawh a kibangin ZAM zum pa’n ih dah khawm hi.\nZAM ZUM AH HONG HAWH :: Sia Kham Lam Sut- Gamngai, Church Pastor- Pandan Indah Zo Baptist Church (PZBA), in Zomi te itna leh veina tak tawh ZAM zum ah hong hawh in Zomi te a ding thunget na hong neih sak a hihmanin kilung dam mahmah hi. Topa’n siapa te innkuan leh a pawlpi thupha hong piaksak semsem ta hen.\nZAM ZUM AH HONG HAWH :: Sia Daniel Vum Khan Mung-Bapi, ZCA pawlpi kem siapa in Zomi te a it a veina tawh ZAM zum ah hong hawhin thu ngetna leh thapiakna hong nei ahihman in kilung dam mahmah hi. Topa’n Siapa te innkuan leh a pawlpi tungah thupha hong piak sak semsem tahen.\nZAM ZUM AH HONG HAWH :: Tungtuang Tuiphum pawlpi kem siapa Rev. Cin Khen Khai in Malaysia hong zin sungin Zomi te a itna leh a veina tawh ZAM zum ah hong hawh in thapiakna leh thunget sakna hong nei uh ahihmanin kilungdam mahmah hi. Topa’n siapa nuntakna hong zang semsem tahen.\nZAM AH THUNGETNA HONG NEIH SAK :: Kawlgam pan hong zin Nu Cing Za Khawm-Tauleng, Nu Niang Lian Vung, Tg. Mung Lian Sang leh Tg Thang Sian Muan te ZAM zum ah hong hawh in ZAM palai te a ding bulphuh in thunget na leh thapiakna hongnei bek thamloin ZAM zum a ding in RM 50 hongpia lai uh a, kilungdam mahmah hi. Topa’n a thupha tawh hong tuamsak semsem tahen.\n1. Lian Sian Suan 9. Cin Ngaih Kim\n2. Niang Ngaih Sawm 10. Joseph Dai Sian Dongh\n3. Pau Sian Liang 11. Esther Cing Sian Khawl\n4. Pau Sian Muang 12. Zom Sian Muan\n5. Nang Zam Cing 13. Mung Cin Khup\n6. Maria Cing Sen Lun 14. Vung Zun Siang\n7. Tuang Lian Tual 15. Dim Lam Tawi\n8. Dam Suan Mang\n1. Dal Khan Khual(Suangphei) Hospital Serdang\n2. Kam Suan Lun Mung(Vanglai) HUKM\n3. Zam Sian Tuang(Valvum) HKL&ACTS\n4. Niang Ngaih Nuam(Lungtak) Hospital KLang\n5. Dim En Ciin(Singgial) ACTS\n6. Thawng Tuan Mung(Kawlpi) Hospital Klang\n7. Suan Go Mung(Singgial) Hospital Salayang\nFactory-Asa sat ding/Aksa deliver ding\nMi-3kideih. Nasep hun-8am-5pm OT omlai\nOffday- every Sunday \nKhasum-Rm-1100 -OT om. Omna pia- An pialo\nKhasum RM1200. Mi3 UN Card nei\nNumei/ Pasal kideih khawm. Nasep hun nai 10 sung\nKha kha ni (26) sung sem ding. Ann leh omna pia\nAmun: kota kemuning, Shah Alam\nKhasum rm1200 Nasep hun :11am to 10pm\nAmun : Amcorpmall, PJ. Omna pia/Anpia\nMi 2 ki nawh deih\nClinic -PJ Sung\nCleaner leh Couture ah tu ding mi kideih\nEnglish/Malay Khat zawzaw hoihtak pau theiding\nOmna pia, ann pia. Khasum-Rm-1300\nNasep hun zinglam kuan te 8am-5pm\nNitak lam kuan te -5pm-12pm cihbang\nZAM member te a ding nasep tuamtuam om hi.\n1. Nu Cing Za Khawm & Nu Ning Lian Vung(Tauleng) RM50\n2. Langh Sian Tung(Phaileng) RM50\nPrevious: Puchong Game saisung ah mibuanpa palik te’n amatsawm laitak inndawl 12 pan kia in si\nNext: Kawlgam ah alamdang nupakop in akiciamteh te’n ta nihna neithei


url: =Innteek lungsim ~ Zam Thuam :: ZOMI DAILY\nposted on 28 June 2015 at 7:42 am UTC+9:30 Lomkholna: Article, Zamthuam\nThu kigen pawlkhat i zak ciangin, Tedim pau tawh kuamah i huai zawhlohna tampi thei ding hihang. Kampau khat a om nak leh a hoihpen kammal le a khum pen kammalte a om mah bangin a zakdahhuai le a zum huai kammalte om hi. Minamdangte in Tedim pau a theih uh ciang, a hoih kammal le thupha kammalte hong thei masa uh hiam?\nKamsia le a zakdah huai kammalte hong thei masa zaw hiam cih ngaihsun khawm leng, Tedim pau in mite lungsim bangzah la zo ding cih i telsiam pah ding hi.\nNamdangte lakah a khangkhia khangno khat in Zopau (Tedim pau) a pau theihlohna pen a nulepa te na ngawnin angtanpih lai zen hi. Zopau hong mawl in a mang aw hiam, a kawl aw hiam, khat tawh hong pau mekmek se pen zaknop sa se hihang. I sanggam dante sungah Tedim kampaute va tung leh, a mau pau a theisa le a siamsa in hong ciahsak zen uh hi.\nI ngaih la te zong Kawlla hong tamin Zola a sa kitawm hi. Zolai sim kitawm in kawllai manglai sim kitam hi. I la te tawh nuntak zawh khop nang i minam bup in i vaihawmsak zo kei hi. Lakhui khat hoihlohna i theihzah in la dawng khat i a deihna le a gennop thute i theizo kei hi.\nI thapiakna hangin khat peuhin a nuntak lawh ding a lau phial kibang hihang. Laibu hoih, laihawm hoihte tawh nuntakna a zong mi zong i om kei hi. Gilkial sain na kisem zolo a, sum bawl le zinsuk zintoh kawm in zong lai a ding hunbit pia zolo ding hihang.\nMinam khat khantohna dingin mundang gamdang pan minam dangte lametna in minam khat mangthan nading kipatna hi. Huhna le panpihna in minam khat i hihna sangin mihing i hihna bulphuh zaw hi. Minam hihna tawh huhnate nungah Hunthak le Khangthak 21 huhna hangin minam ahi minam hong kici ding hi.\nTua hi in minam, lai le la cihte a h Zomite giat mahin lamsang ding, domto ding hihang. Innteek sawm ding hi hang. Tua hi in minam khat i hihna sungah innteek hih zawhlohna hangin mival kisuak hi. Minam dangte valhtumna kithuak kha ding hi.\nHi bang hi hen cih pen na lungkimna hilo, na deih zawkna zong hilo napi na sang a kul ding minam dangte ngeina, gamtat kampau tampi hong om lai ding hi. Zomite pen leitungah a pilpen le thupha a ngahpen minam hituan zenzenlo hi hang.\nPrevious: ZAM Thupuak :: 28 June 2015\nNext: Giahphual Sat


url: =Vaak kangta! ~ Hau Za Cin :: ZOMI DAILY\nposted on 8 June 2015 at 9:45 am Lomkholna: Article, Hauzacin\nAustralia ka zin lai in vaak kang ka mu zenzen hi. Lamdang kasa hi. Ka phawk thu khat hong omvat hi. Ka neu laiin ka pi in a genzel thu hi. Ka khua vuah lokhawhna hoih mahmah, nek cing mahmah, sa leh buhsih kikham hi. Kum siat mahmah ciang cihloh buhtang nek ding khomlo cih bang omlo a, ka theih zawh buhsih ngawla ka om uh ka thei kei hi. Ahi zongin Manipur ah ka teen lai un (ka pi genna ah) buhsih kine ngei mello hi. Buhsih pen naungek ann dingin kikoih hi ci hi. Tua manin a galtaina uh Manipur pan khualui Mizogam Murlen khua hong zuatpih kik uh ahih hi.\nMizogam hong buai, 1968 kum in ka pi makaih in Manipur Bualkot khua ah a kitaai hi. Banghanga gam buai hiam cih leh Mautam kialpi a tun ciangin India kumpi in mualtung mite nek ding puaklo, gilkial dangtak in om uh a, a cihna ding theilo in mi tampi nek ding neilo in gamsungah singgah theipuam leh singzung, singbul peuh ne in nungta uh hi. Tua banga mite a om a muh tak ciangin khuasung makaite in hih bang ahih leh India ah i om den sangin ei leh ei kivaihawmna om leh gilkial puksi liangin ki omlo ding hi ci uh hi. India kumpi in a khuallohna hangin Mizo National Front (MNF) hong kipan a, gamsunga mite nek ding a vaihawmpih kipawlna hong suak hi.\nMipi in nakpi takin tawsawn uh ahih manin hong khang semsem in mautam kialpi a bei ciangin zong minam khuasuakna dinga nasem pawl hong suak in tuni in India gam ah state khat ngah lawh in nuntakna tampi kikhangkhanto hi. Haksatna pen hamphatna tawh hei thei cihna hi. Tua banga tangvalte in India galkapte a kap uh, a do uh ciangin kumpi galkapte in singnuaia om galkapte tawh kidelh in kido uh a, mipi nangawn a khua vuah om thei nawnlo in inn leh lo, khua leh tui nusia in taimang khin uh hi. Tuni in India mun tuamtuam leh khua tuamtuam ban ah Kawlgam sung nangawn ah kithehthangto uh hi. Damdam in a gam uh, a khua uh a zuan kik uh ahi uh hi.\nKa pi in a inn leh lo khatzong zuak manlo, lah puak theih hilo, a van neih sunsunte zong lak man hinawnlo a nusiat a kul ciangin hamsa sa in khasia mahmah hi. Nek ding a khawhsa uh Buh leh Bal, Vaimim leh Be, Alu (Siimmai) leh adang tampi te ne manlo a a nusiat ding uh a ngaihsut ciangin hamsa in pammaih sa mahmah hi. Murlen khua pen gamsung tangvalte in kibukna phual khat in nei in, Murlen gamsunga suangbuk hoihpipi te sungah kibu uh hi. Tua pan annek ding la in khuasungah gamsung galkapte hong lut zel uh ahih manin India galkapte in tua pen deihlo uh hi.\nGamsung mite na huh uh, na panpih uh ciin khuasung mipite nakpi takin sat in vua gawp uh a, a kawng kitan, a khut a khe kitan tam mahmah in a sih lawh zong om hi. A mangthangsuak, a si maw a hing maw cih zong a kitheilo tampi om hi. Tua manin khuasungah om theih hinawnlo in khua tuamtuam ah khua mipite taimang khin uh, pem mang khin uh hi. A pemlo, a taimanglo teng kumpi galkapte in Hnahlan khua ah gawmto in Murlen khua halcip uh a, khua kilawi lian hi. Tua a deihna uh pen Murlen khua te in gamsung tangvalte a huhna uh, ann a puaksimnate uh a beina ding cih a deihna uh ahi hi.\nKa pi in a tate (ka pate unau) a taipih ding laitak in buh kila khin a, Christmas zong kizang khin hi. Kumthak zatna dingin tangvalte in Sial zongin a pai laitak uh hi a, lampi ah sial kaite tawh kituak uh hi. A lawm a gualte un Kumthak zang dingin sial man in sial kai uh a, nuamsa in a awng ngeingai uh hi. Amau a hih leh a pumpi suahtakna ding uh zongin khuadangah a taai uh a kul hi. Kuli puak tam lua (Porter puak tamlua) hi a, a paitheilo a om leh a thaman uh liau kul hi. Tua bang nuntakna panin ka pite ‘refugee’ in a taai uh na hileltak hi. Pumpi suahtakna dingin a omna uh a nusia uh ahi hi. A taina ding uh ka Pa Khual (Gin Za Khual) leh ka Pa Nang (Pa Thang Nang, Rev. Khup Za Go ute hi) in na vaihawmsak uh a, tua tawh kivuak kisol kigawt a omlohna mun Manipur ah December 27, 1968 a dingkhia January 3, 1969 kumin Bualkot khua na tung uh hi. A tai zawh uh a sawtlo in a lobuk vua Buh saal dim phitphet te India galkapte in mei tawh hal in kangtum khin a, Murlen khua zong hal in inn khempeuh kangtum in, a khuapi khempeuh Hnahlan khua ah hawlto in kumpi puanbuk ah a teengsak uh hi. Tua pen khua leh gamsung, mipi a ukcip theihna ding uh deihna tawh India galkapte in a bawl uh ahi hi.\nTua bang hunte ka pi in a ngaihsut khak, a phawk khak ciangin haksa sa lua mahmah in a thuak laitak un tua bang hunte a bei theilo ding zah in ngaihsun uh hi. A thuak laitak un sun leh zan zong ihmu theiloin linglawng in patau in om khikhe uh a, annek nangawn gilvahlo ci uh hi. Cikciang galkapte hong tung ding, kua teng khau tawh kikhih ding, kua teng Biakinn sungah kisaat ding, kua teng khuanawl ah cingduai pum tawh kivua ding cih vive patau uh hi. India galkap te hong lut sim in a tuabang hiden kei hi. Hausate leh makaite in nak thuak diak a, ka gang Zen Za Nang Shoute bang a vuaklup khit sa uh, lamkhangah a si in a paihsa uh hi a, a luang a va pham uh leh na nakkik in, tuilum tawh a mek uh ciang hong nungta kik hi ci uh hi. Lipkhaphuai in mulkimhuai thei mahmah hi. Tua hun a thuak kha pasal teng a tamzaww in kawngna, nungguh na, leh thagui na nei in nasem zo taktak nawnlo in opcip uh hi.\nKa pi adingin a pasal sih zawh sawt nailo, a sanggamte tapa tangval nih na ngawn kuate in taimangpih cih kitheilo in mangcip, kimu nawnlo ahih manin gimhuai, gentheih huai, haksa in gik mahmah hi. Tua manin a nuntak sungin a nopsak ni a om nawnlo ding zah in ngaihsun in, “I nopsak ni ciang Vaak kangta lo diam,” na ci liang hi. Tua pen lametna bei kiuhkeuhta hi a cihnopna hi. Vaak pen a kang hi a, Sakhi pen a vom hi. A gial uh, a mel uh a khek ding uh uphuai ngeilo hi.\nAhi zongin a lamdang kasak mahmah khat pen Australia ka pai in Melbourne khuapi ah Vaak kang ka va mu hi. Tua ni in ka pi kammal ka phawk a, aman a mit tawh a muh theih nawnloh hangin ko adingin nopna ni hong suakta ding hi cih ka phawk hi. Ka lungdam a, ka angtang a, hampha ka kisa hi. Tua manin nang nuntak sungin na muh loh hang, na tute in nopsakna ni na mu ding hi ung, na mu hi ung ciin ka pi ka hopih hi. Ka kam tawh ka pulakkhia hi. Ka genkhia hi. Vantung Pa kiang pan leitung pen nai mahmah lel ding ahih manin na za lua mahmah ding hi cih zong ka um hi. Tua manin kei bek hilo in, ko innkuan bek hilo in Zomi khempeuh adingin i nopsakna ni a suak khinta hi ciin ka ciamteh hi.\nLungdam in kipak in nopsa ni. Hampha kisa in angtangin hih nite a tungsak van leh lei a bawlpa tungah lungdam ko ni. I hamphatna leh a kamciam a peel ngeilopa tungah lungdam ko den ni. Vaak kangta. Sakhi vomta. Vanungak nangawn a lu a san hun hong om ding hi. A nuamzaw hunte i tungtoto hi. Khangluite in hih bangin la na phuak uh hi:\n(a). Lunglai khau bang ka hualhual ciang,\nTaang bang dam ding sial bang lianpen e.\n(b). Taang bang dam ding sial bang lianpen,\nHeisa bang paal dingin samlai e.\nZomi khempeuh i dam ding, i heina peuh ah lawhcingin mite englo a nuntak nopna i zat ding, haksatna pan nopna i mamnawh ding bek in samlai hi. A cidam, a nuamsa, a lungdam, a angtang mite hiden dingin i omna ciat ah eite hong bawlpa in a thupha tawh hong kem den ta hen. Hau Za Cin (Phuitong Liim)\nPrevious: Abraham Lincoln Suahni Thupiang Khat\nNext: Thuklai Khristian Centenary ~ Dr. Ngul Khan Pau